# Poésies de Jean Froissart/Le Trettie du Joli Buisson de Jonece
### CI APRÈS SENSIEUT UN TRETTIE AMOUREUS qui s’appelle LE JOLI BUISSON DE JONECE.

Des aventures me souvient Dou temps passé. Or me convient, Entroes que j’ai sens et memoire, Encre et papier et escriptoire, Canivet et penne taillie, Et volenté appareillie Qui m’amonneste et me remort, Que je remonstre avant ma mort Comment ou Buisson de Jonece Fui jadis, et par quel adrece. Et puisque pensée m’i tire, Entroes que je l’ai toute entire Sans estre blechié ne quassé, Ce n’est pas bon que je le passe. Car s’en noncaloir me mettoie Et d’autre soing m’entremettoie, Je ne poroie revenir De legier à mon souvenir.
Pour ce le vodrai avant mettre, Et moi liement entremettre De quant qu’à ma memoire sent Dou temps passé et dou present. Aussi nature qui m’a fet, Créé et nouri de son fet, Et qui encor de jour en jour Me preste loisir et sejour Que de ce que j’ai je m’avise Et ce que je sçai je devise, Se plainderoit, où que je soie, De moi voir, se je me cessoie ; Et bien auroit raison et cause. Nulle escusance je n’i cause ; Car pour ce m’a elle ordonné, Sens et entendement donné Que je remonstre en plain ventele Ce que je sçai, dont je me mele, C’est que de faire beaus dittiers Qu’on list et qu’on voit volontiers, Espécialment toutes gens Qui ont les coers discrès et gens. Ce n’est mie pour les villains ; Car, ensi m’ayt sains Gillains ! Que je m’avroie assés plus chier À taire et en requoi mucier Que jà villains evist dou mien Chose qui li fesist nul bien. Ce n’est fors que pour les jolis Qui prendent solas et delis
À l’oïr, et qui compte en font. Pour ceuls servir mon coer tout font En plaisance, et se m’i delitte Que grandement j’en abilite L’entendement et le corage, De quoi nature m’encorage ; C’est que je monstre et que je die À quoi je pense et estudie. Et je sui tous près d’obéir, Ensi com vous porés véir. Diex par sa grasce me deffende Que nature jamès n’offende. Jà fu un temps que l’offendi, Mès le guerredon m’en rendi ; Car elle qui esleve mot, Sans ce qu’onques en sonnast mot, Elle me fist, ci se miron, Descendre ou pié dou sommiron. Or y ot tant de bien pour mi, Ensi qu’on dist à son ami, Et qu’on ramentoit les grans plueves. En jonece me vint cils flueves ; Car s’en viellece m’euist pris J’euisse esté trop dur apris. Jonece endure moult d’assaus ; Mès en viellece nuls n’est saus. Pour ce fu dit en reprouvier : En jone homme a grant recouvrier. Si fui je esprit de grant anui Si tos que je me recognui.
Mès tout seul, pour oster l’escandle Dont je voeil ores qu’on m’escandle Me mesfis, dont moult me repens ; Car j’ai repris à mes despens Ce de quoi je me hontioie ; Dont grandement m’abestioie, Car mieuls vault science qu’argens. Point ne le semble aux pluisours gens Qui ne scevent que bienfais monte. Ançois me comptoïent pour honte Ce qui m’a fait et envay Et dont je vail. Ahy ! ahy ! Et comment le pooie faire ? Or me cuidai trop bien parfaire Pour prendre aillours ma calandise. Si me mis en la marchandise Où je sui ossi bien de taille Que d’entrer ens une bataille Où je me trouveroie en-vis. Quant je m’avise et je devis Comment oultrages et folie Me misent en melancolie Que dou don de nature perdre, Pensées me viennent aherdre Qui me font sainnier à merveilles, Et dient : « Amis, or t’esveilles » Et remonstre ce que tu scés. » Il ne te doit pas estre scés » De tes besongnes amplyer. » Et pour toi mieuls exemplyer
» Et que dou monstrer aies, cause, » Lis nous ensievaut ceste clause. » » Les Romains qui jadis regnerent » Et qui le monde gouvrenerent » N’en orent pas la gouvrenance » Sans grand art et bonne ordenance. » Et s’il l’orent, ce fu raisons ; » Car par hostels et par maisons » Faisoïent les enfants cerchier » Et de leur nature encerchier » Là ou le plus il s’enclinoient, » Et à ce les disciplinoient » En quelque labour que ce fust, » De piere, de fer ou de fust, » De doctrine ou de grant science ; » Et avoient tele conscience » Que les clers faisoïent aprendre » Et les armeres armes prendre. » Dont ca ce tant s’abiliterent, » Et telement si deliterent, » Que ce furent jadis en Rome » Li plus preu et li plus sage homme » Qui fuissent regnant en ce siecle, » Tout ensi qu’il comprent son ciercle ; » Car par sens tous les ars passerent » Et par armes les fors quasserent ; » Et misent toutes nations » Enclines à leurs actions. » Ensi par les Romains te poes » Aviser voires se tu voes
» Tu ne dois pas escarcyer » Ce qui te poet agracyer. » Se tu es ables et propisces » D’aucun art, et celi guerpisses, » Envers ta nature mesprens. » Se tu l’as fait, si te reprens ; » Et remonstre de franc voloir » Ce de quoi tu poes mieulz valoir. » Néis ! que diront li seigneur » Dont tu as tant éu dou leur » Les Roix, les Dus et li bon Conte » Desquels tu ne scés pas le compte, » Les Dames et li Chevalier ? » Foi que je dois à Saint Valier ! » À mal employé le tendroient ; » Et aultre fois il retendroient » Leurs grans largheces et leurs dons, » Et de droit aussi li pardons » Ne t’en deveroit estre feis, » Quant tu es nouris et parfais, » Et si as discretion d’omme, » Et la science, qui se nomme » Entre les amoureuses gens » Et les nobles, li Mestiers Gens ; » Car tous coers amoureus esgaie, » Tant en est li oye gaie ! » Et tu le voes mettre hors voie, » Si que jamès nuls ne le voie. » Il ne fait pas à consentir. » Bien t’en poroies repentir.
» Or fai dont tost ; et si t’esveilles. » Tu ne laboures ne traveilles » De nulle painne manuele ; » Ançois as ta rente annuele » Qui te revient de jour en jour. » En grant aise prens ton sejour. » Tu n’as ne femme ne enfans, » Tu as ne terres ne ahans, » Qui ne soient tout mis à cense. » Pour vérité je te recense, » Se Diex vosist, il t’euist fait » Un laboureur grant et parfait » À une contenance estragne, » Ou un bateur en une gragne, » Un maçon ou un aultre ouvrier, » Je n’ai cure quel manouvrier ; » Et il t’a donné la science » De quoi tu poes par conscience » Loer Dieu et servir le monde. » Or fai dont tos, et si le monde ; » Et respont, sans plus colyer » Qui te fait melancolyer. » Ensi me vient Philozophie Visiter, et dire à la fie Parolles qui me font debatre Pour moi en argumens embatre. Et je respons à la volée : « Dame, dame, trop afolée » Est ma science en pluisours lieus » Par receveurs et par baillieus,
» Par officyers et par gens » Qui assemblent les grans argens » Pour leurs enfans et pour leurs hoirs » Et font faire les grans manoirs » Où il se dorment et reposent, » Et apainnes les seignours osent » Dire quel chose il leur besongne. » Mès quant il croist une besongne » Pourfitable à ceuls dessus dis, » Jà ne s’en ira escondis » Ne marchéans ne couletiers. » Il ont bien des seignours le tiers » De tout ce qu’il ont de chevance. » Ce grandement les desavance » Et retrence leurs dons parmi. » Quant bien g’i pense, he mi ! he mi ! » Je sui, foi que je dois mes ans ! » De tous bien faire si pesans » Qu’à painnes puis je riens gloser. » Pour Dieu laissiés moi reposer. » Vous dittes que bons jours m’ajourne » Et qu’en grant aise je sejourne, » Je le vous accorde : à tant paix. » Lors dist elle : « Se tu te tais » Tu m’esmouveras en grant ire. » Encores t’en voeil je tant dire, » Et s’en poras bien valoir mains. » Je te pri ; nomme nous au mains » Les seignours que tu as véus » Et dont tu as les biens éus
» Si prenderont leurs hoirs exemple. » — « Volontiers ! Premiers vous exemple » La bonne, qui pourist en terre, » Qui fu royne d’Engleterre ; » Phelippe ot nom la noble dame. » Propisces li soit Diex à l’âme ! » J’en sui bien tenus de pryer » Et ses largheces escryer, » Car elle me fist et créa ; » Ne onques voir ne s’effréa, » Ne ne fu son coer saoulés » De donner le sien à tous lés. » Aussi sa fille de Lancastre. » Haro ! mettés moi une emplastre » Sus le coer, car, quant m’en souvient, » Certes souspirer me convient » Tant sui plains de melancolie ! » Elle morut jone et jolie » Environ de vingt-et-deux ans, » Gaie, lie, friche, esbatans, » Douce, simple, d’humble samblance. » La bonne dame ot à nom Blanche. » J’ai trop perdu en ces deux dames ; » J’en tors mes poins, j’en bac mes palmes. » Encor ot la noble Royne » Une fille de bonne orine » Ysabiel, et de Couci dame. » Je doi moult bien proyer pour l’ame ; » Car je le trouvai moult courtoise » Ançois qu’elle passast oultre Oise.
» Le Roy d’Engleterre autant bien. » Son pere me fist jà grant bien, » Car cent florins, tout d’un arroi, » Reçuc à un seul don dou Roy. » Aussi dou Comte de Herfort » Pris une fois grant reconfort. » Des dons monseigneur de Mauni » Me lo ; ne pas ne les reni. » Et son fils de Pennebruc voir » En a moult bien fait son devoir. » — « Et le grant seigneur Espensier » Qui de larghece est despensier » Que-t’a-il fait ? — « Quoi ! di-je ? assés ; » Car il ne fu onques lassés » De moi donner, quel part qu’il fust. » Ce n’estoient cailliel ne fust, » Mès chevaus et florins sans compte ; » Entre mes mestres je le compte » Pour seignour, et c’en est li uns. » Et l’autre, si m’est moult communs, » C’est le bon seignour de Couci » Qui m’a souvent le poing fouci » De beaus florins à rouge escaille, » C’est raisons que de li me caille. » Et Beraut, le Conte Daufins » D’Auvergne, qui tant par est fins, » Amoureus et chevalereus ; » Il n’est felenes ne ireus, » Mès enclins à tous bons usages » Secrès, discrès, loyaus et sages,
» Acointables à toutes gens, » En ses maintiens friches et gens. » Et son fil le Duc de Bourbon, » Loys, ai-je trouvé moult bon. » Pluisours dons m’ont donné li doi. » Aussi recommender je doi » Charle le noble Roy de France. » Grans biens me fist en mon enfance. » Le Duc et la Ducoise aussi » De Braibant, moult je regrasci. » Car il m’ont tout dis esté tel » Que euls, le leur et leur hostel » Ai je trouvé large et courtois. » Nullui ne congnois en Artois, » Mès en Haynau m’en revenrai » Et des segnours compte y tendrai » Que g’i ai véus et servis » Qui ne m’i voient pas en-vis. » Le Duc Aubert premièrement » M’a à toute heure liement » Recoeillié, que vers li aloie » Et grandement mieuls en valoie ; » Et aussi mes seignours de Blois » Loys, Jehan, et Gui ; des trois » Moult acointés jà un temps fui, » Et especialment de Gui » Et encor le sui tous les jours ; » Car dalès lui gist mes sejours, » C’est le bon seignour de Beaumont » Qui m’amonneste et me semont.
» Ce vous ai-je bien en couvent, » Que véoir le voise souvent ; » Et le senescal, Diex li vaille ! » Car c’est un seignour de grant vaille » Et qui m’a donné volentiers ; » Car, ensi com uns siens rentiers, » Où qu’il me trouvast, ne quel part, » J’avoie sus le sien ma part ; » Et le seignour de Moriaumés » De qui je sui assés amés. » Encor en y a qui vendront » Et qui mi mestre devendront, » Car il sont jone et à venir ; » Se m’en pora bien souvenir » Quant je ferai un aultre livre. » Mès tous ceuls qu’à présent vous livre » M’ont largement donné et fait. » Si les recommende et de fait » Ensi qu’on doit, et sans fourfaire, » Ses mestres et ses seignours faire. » Amé, le Conte de Savoie, » Je ne sçai se nomme l’avoie, » Mès à Milans, en Lombardie, » Une bonne cote hardie » Me donna de vingt florins d’or ; » Il m’en souvient moult bien encor, » Pour un tant que moult me valirent ; » Car oncques cil ne me fallirent » Jusqu’à tant que je vinc à Romme. » Et c’est raisons que je renomme
» De Cippre le noble Roy Pere, » Et que de ses bienfais me pere. » Premiers, à Boulongne-la-Grasce, » D’Esconflan monseignour Eustasce » Trouvai, et cils me dist dou Roy » Dessus dit l’afaire et l’arroi ; » Le quel me reçut à ce tamps » Com cils qui moult estoit sentans » D’onnour et d’amour grant partie » Liement en celle partie ; » Et me delivra à Ferrare » Sire Tiercelés de la Bare, » À son commant, lance sus faultre, » Quarante ducas l’un sur l’aultre. » Haro ! que fai ? je me bescoce ; » J’ai oublié le roy d’Escoce, » Et le bon conte de Duglas » Avec qui j’ai mené grant glas. » Bel me reçurent en leur marce » Cils de Mare et cils de la Marce, » Cils de Surlant et cils de Fi ; » Segurement le vous affi. » Je n’en sui mies si hays, » Que, se je raloie ou pays, » Je ne fuisse li bien venus ; » Mès je serai lors tous chenus, » Foibles, impotens, mas et sombres. » Mon temps s’enfuit ensi qu’uns ombres. » Vis m’est, de quanque j’ai esté » Que j’aie noient arresté,
» Ensi que dist ens ou psautier » David ; je li lisi l’autr’ier ; » Si le retins pour valoir mieuls : » Homs qui vis vois devant les yeus » Mille ans amoncelés ensamble. » C’est le jour d’ier ; il le te samble. » Si vous suppli, très chiere dame, » Laissiés moi dont penser pour l’ame ; » J’ai éu moult de vainne gloire ; » S’est bien heure de ce temps cloire » Et de cryer à Dieu merci » Qui m’a amené jusqu’à ci. » Lors respondi Philozophie, Qui oncques ne fu assouffie D’arguer par soubtieves voies, Et dist : « Amis, se tu sçavoies » Que c’est grant chose de loenge, » Et com prisie en est li enge, » Plus chier l’auroies à avoir » Qu’en tes coffres nul grant avoir. » Pourquoi traveillent li seigneur » Et despendent foison dou leur » Ens es lointains pelerinages, » Et laissent enfans et linages, » Femmes, possessions et terre, » Fors seul que pour loenge acquerre ? » Que scevist on qui fu Gawains, » Tristans, Percevaus et Yewains » Guirons, Galehaus, Lanscelos, » Li Roix Artus, et li Roix Los
» Se ce ne fuissent li registre » Qui euls et leur fès aministre ? » Et aussi li aministreur » Qui en ont esté registreur » En font moult à recommender. » Je te voeil encor demander, » Se no foy qui est approuvée, » Et n’est elle faitte et ouvrée » Par Docteurs et Euvangelistes. » Sains Pols, sains Bernars, sains Celistes, » Et pluisour aultre saint prodomme » Que li Sainte Escripture nomme, » N’en ont-il esté registreur ? » Moult ont pour nous fet li docteur » De proufit et de grant conseil. » Pour tant, amis, je te conseil, » Et te di en nom de chastoi : » Ce que nature a mis en toi, » Remonstre le de toutes pars, » Et si largement le depars » Que gré t’en puissent cil savoir » Qui le desirent à avoir » Je respondi à sa parolle : « Or soit, di-je, que je parolle » Que porai-je de nouvel dire ? » Je ne vous ose contredire, » Car toutes vos monitions » Ont si douces initions » Qu’il n’est rien si trettable chose » Mès, dittes moi, je qui repose
» Et qui ressongne travillier, » De quoi me porai-je esvillier » Qui soit plaisant et proufitable » Au lire, et l’oïr delitable ? » Voirs est qu’un livret fis jadis » Qu’on dist l’Amourous Paradys, » Et aussi celi del Orloge, » Où grant part del art d’amours loge ; » Après l’Espinette Amoureuse » Qui n’est pas al oïr ireuse ; » Et puis l’Amoureuse Prison » Qu’en pluisours places bien prison ; » Rondeaus, Balades, Virelais, » Grant foison de Dis et de Lays ; » Mès j’estoie lors pour le tamps » Toutes nouvelletés sentans, » Et avoie prest à la main » À toute heure, au soir et au main, » Matere pour ce dire et faire » Or voi-je changie mon afaire » En aultre ordenance nouvelle. » Et adonques me renouvelle Philozophie un hault penser Et dist : « Il te convient penser » Au temps passé et à tes oevres ; » Et voeil que sus cesti tu oevres. » Il ne t’est mie si lontains, » Ne tu si frois ne si estains » Que memoire ne t’en reviegne. » Et s’ensi est qu’il te conviegne
» Varyer par trop sejourner, » Se me fai prendre et ajourner » Où que tu voels, et de par toy, » Se briefment ne te ramentoy » Ce que tu as de pourvéance » Où tu n’as gaires de béance. » Or y pense. » — « Si fai-je, dame, » Que voelt estre ? Ne sçai, par m’ame ! » Recordés m’ent. » — « Volentiers, voir. » Tu dois par devers toi avoir » Un coffret ens ou quel jadis, » Il y a des ans plus de dis, » Tu mesis, et bien m’en souvient » Puisque dire me le convient, » Un image bel et propisce » Fait au semblant et en l’espisce » Que ta droite dame estoit lors. » Se depuis tu ne l’as tret hors » Encores le dois-tu avoir. » Je t’en pri ; or y va sçavoir, » Tu y scés moult bien le chemin ; » Et tu veras en parchemin » L’image que je te devis, » Pourtrette de corps et de vis, » D’yeuls, de bouche, de nés, de mains, » Toute otele, ne plus ne mains, » Ouvrée en couleur bonne et riche » Com fu ta dame belle et friche » Pour qui tu as les mauls d’amer » Senti, deçà et delà mer.
» Tu y auras grant recouvrier ; » Car faitte fu de main d’ouvrier » Qui riens n’i oublia à faire ; » Et encores, pour mieuls parfaire, » Et plus près ta plaisance attaindre, » Coulourer le fesis et taindre » Proprement, au samblant d’ycelle » Qui lors estoit jone pucelle ; » Et cils si bien y assena » Qu’en l’image à dire riens n’a » De propriété ne d’assise, » Tant est à son devoir assise. » Et si tos que tu le veras » De respondre te pourveras, » Et diras, sans nulle abstenance, » Par une seule contenance, » Que tu fesis l’image faire » Qui bien afiert à son afaire ; » Car elle est droite, et à un chief : » Veci celle qui de rechief » Me remet la vie ens ou corps. » Pour l’amour de li, je m’acors » À estre jolis et chantans » Et penser à mon jone tamps » Comment que la saison m’eslonge. » Or ne quier voie ne eslonge » Qui te destourne de ce point, » Car elle te vient bien à point. » Tu ne poes plus grant chose avoir. » — « Haro ! di-je, vous dittes voir.
» Il me souvient moult bien, par m’ame ! » Qu’après la façon de ma dame » Je fis pourtraire voirement » Un image notoirement » Par un paintre sage et vaillant ; » De quoi, toujours en travillant » Cest image avec moi portoie, » Et grandement me deportoie » Au véoir et au regarder. » Et encores, pour mieuls garder, » Mis l’avoie en toile cirée. » Or ne sçai s’elle est empirée, » Car il a bien sept ans entiers, » Quoique g’i pense volentiers, » Que je n’ouvri, ne fui au coffre. » Et lors Philozophie m’offre Et me prommet que mon image Sans villonnie et sans damage Trouverai segure et entire. Tant dist, tant procure et tant tire Que briefment je me mis à voie, Et là vinc où je mis avoie Le coffre, en sauf lieu et couvert. Si l’ai deffremé et ouvert, Et l’image que tant desir À véoir voi illoec jesir. Je le pris et le desploiai De la toile où je le ploiai ; Et si trestost quan mi le vi Mou coer entirement ravi
En un penser fresc et nouvel Qui me fist faire, et par revel, Un virelay en ce moment. Or lisiés vous ores comment.
Ve-me-ci resuseité Et hors de peril jetté, Puisque je voi Le reconfort où je doi Prendre liece et santé.
Et c’est bien chose certainne Que toute joie m’amainne Li regars De ma dame souverainne. Car quant sa façon humainne Je regars,
Tout mi mal me sont esté, Gari et réconforté, Ne je ne boi Chose qui touche à anoi ; Saciés-le pour vérité. Ve-me-ci etc.
Et se fortune se painne De moi donner haire et painne C’est li dars
De quoi les amans fourmainne. Mès quoi qu’elle se demainne Je me pars
De lui et de sa durté. Et face sa volenté, Car par ma foy On ne vera jà en moi Fors que toute loyauté. Ve-me-ci etc.
En recordant ce virelay, Tout ensi que droit ci mis l’ay, Et en regardant mon image, Grandement mon entente y mac-je. Ce me remoet un souvenir Qui me fait moult bien souvenir Dou temps passé et de mes fès. Haro ! di-je, trop fui mes-fès Quant je gardoie un tel threzor. Et si ne l’ai véu dès or Que je le mis en celle toile. Or n’a ou firmament estoille, Tant soit clère ne reluisans. Ne pour moi propisce ou nuisans Qui la vertu de cesti passe. Il n’est bericles ne topasce, Rubis, saphirs ne dyamans, Escarboucles ne aymans Qu’on dist qui arreste le fer,
Qui me peuist faire escaufer, Ensi que mon image a fait. Or le voeil servir, et de fait, Car moult m’en vaudra le regard. Quant je l’imagine et regard, Le temps passé me ramentoit Et tout ce que mon coer sentoit Lorsque ma dame regardoie Pour laquele amour tous ardoie. Or ai-je le fu descouvert, Et le petit pertuis ouvert Par où les estincelles sallent Qui me renflament et rassallent, Et ralisent cel ardent fu ; Tout ensi com Acillès fu Pour Polixena la riant, La fille au noble Roy Priant, Entroes que les trievves duroient. Les Troyens qui moult curoient, Et les dames de hault parage, De venir en pelerinage Ens ou temple d’Apolinis Pour Hector qui estoit finis ; Dont un jour Acillès y vint Véoir les dames. Or avint Que sa voie bien assena, Car la belle Polixena, Qui de beauté resplendissoit, Encontra que dou temple issoit ; Et lorsqu’il perçut la pucelle
Aux siens demanda : « Qui est celle » De si noble et si friche arroi ? » — « Fille est de Royne et de Roy Ce respondirent si ministre. Et Cupido lors aministre Son arch ; et l’entoise et estent. Et entroes qu’Acillès entent À la pucelle regarder Dont il ne se voelt retarder, Une fleche ens ou coer le fiert À qui nulle aultre ne s’affiert. Moult dur navré d’illoec se part Et se ne scet mie quel part Il en puist garison avoir ; Car son coer li fait à savoir Qu’il est de grant folour espris,
Et s’a un grand oultrage empris Quant il aimme celle, et bien scet Que plus que nulle riens le het ; Car il li a son frère mort. Mès pour avis qui le remort, Ne pour peril qu’à ses yeus voie, Il n’en poet issir de la voie Qu’il ne soit toutdis, sans sejour, Pensans à celle nuit et jour. Il s’en alitte, il s’en afame ; Au Roy Priant et à sa fame Envoie un messagier, qui met Raisons avant, et qui prommet Qu’il voelt estre leurs bons amis ;
Et dist comment Amours l’a mis En tel estat, tout pour leur fille. Tant l’en est que tous s’en exillc ; Mès il le voelt à femme avoir Et n’a cure de leur avoir. Assés en a et terre et force. Et dou prommettre encor s’efforce Qu’il li couronnera le chief, Et qu’il le mettera à chief De sa guerre crueuse et dure. En cel effroi, en celle ardure, En ces pensers, en ces anuis Passe Acillès et jours et nuis. Une heure moult se reconforte, Et l’aultre si se desconforte Qu’il jette plours, souspirs et larmes. Il het la guerre, il fuit les armes ; Ne voelt porter lance ne targe. Ançois lui et les siens atarge De chevaucier, et d’euls armer. Ensi est pris par fort amer. Et se ne vit onques q’une heure Celle pour qui il se deveure. Mès le plus grant confort qu’il porte Et où le plus il se deporte C’est qu’il a devers soi en garde Un image, et cesti regarde, Car en regardant s’i console, Et son coer en pest et soole À toute heure, quant il le voit,
De ramentevoir li pourvoit Polixena au corps parfet Contre qui l’image estoit fet. Ensi fortune le demainne Qui jusques à la mort le mainne, Car ens ou temple où le cop prist De Cupido, quant il l’esprist De l’amour de la dessus ditte, Pour lui fu la terre entreditte. Là fu occis, tout par sa coupe. Mès de la mort de li j’encoupe Amours, et di qu’il en fu cause, Ensi com l’ystore le cause Des Grigois, qui bien le remire. Fortune, ensi dont Diex li mire, Me demainne, si com je croi, Et toutes fois je l’en mescroi ; Car je m’arreste en grant folie. Et se sçai bien que je folie ; Si nen pui-je mon coer retraire. Bien scet le Dieu d’Amours droit traire Quant ens ou coer me mist la fleche Qui si m’ensonnie et me bleche Que je ne puis ailleurs entendre : Et s’est la plaïe si très tendre Q’uns seulz pensers le renouvelle ; C’est chose faée et nouvelle. Quant jai le temps passé tant chier Que je ne m’en puis estanchier Ne pour gaaing ne pour damage ;
Et encores en mon image Prenc nouvelle colation De grande consolation. Or doinst Diex que bien m’en conviegne, Car c’est raison qu’il me souviegne De la belle douce et rians À qui je sui merci crians, Et comment pour s’amour jadis J’ai esté souvent si adis Qu’à painnes me pooie aidier, Ains vivoie de souhaidier ; Et ce trop grant bien me faisoit Et grandement mon coer aisoit, Quant je pooie en mon requoi Souhedier, et savés vous quoi ? Tant de choses qu’il n’en est somme. Or n’est-il riens qui ne s’assomme Et qui par nature ne fine, Fors la vie amoureuse et fine ; Mès celle ne poet definer Ne pour morir ne pour finer. Quant li uns fault, li aultres vient. Encores moult bien me souvient Que cilz qui paindi mon image Pour ce au regarder m’i mach-je, Li fist par tres bonne ordenance De toute otele contenance Com ma droite dame estoit lors, Chevelés blons, un petit sors, Sourcieus, entroeil, nés, face et bouche,
Com pour le temps avoit la douce, Yeus simples, vairs et attraians Et trop sagement retraians. Il me samble qu’encor je voie Son doulc regard aler la voie Qui m’ont livret tamaint assaut. Ce souvenir Diex le me sault, Car moult il me rajovenist. Pleüist Dieu qu’il me convenist Rentrer encor en tel estour Et prendre mon certain retour Parmi jonece et tous ses plains. Or regardés se je m’en plains. Nennil, car ce n’est pas raisons. Moult vault une bonne saisons. Tous me resjoïs quant g’i pense. Est-il nuls homs qui en dispense Ne qui le peuist réitrer Qui le poroit jà impetrer, Ensi qu’on fait un benefisce, Une prouvende, ou un offisce. Moult y vodroie travillier, Nuit et jour penser et villier Ançois que je ne le revisse. En quel pays que le sceuisse. J’ai oy à parler souvent De la Fontainne de Jouvent, Ossi de pieres invisibles ; Mès che sont choses impossibles, Car onques je ne vi celi,
Foy que doi à saint Marcelli, Qui desist : « J’ai droit là esté. » Si ai-je en ce monde arresté Trente cinc ans, peu plus, peu mains, Dont j’en lo Dieu à jointes mains Qui m’a amené si avant Et qui me remet au devant Sa nativité, son enfance, Sa sainte june et sa souffrance, Sa digne resurrection, Et sa mirable ascention Et la sentence qu’il fera Quant cascune et cascuns vera Son jugement cler et ouvert. Là n’i aura nullui couvert De kamoukas ne de velus. Sains Jehans, saint Mars et saint Lus Et sains Mahieus droit là seront Qui leurs buisines sonneront Dont resusciteront les mors. Veci pour nous un grant remors, Car cascuns r’aura sa car propre. Là n’aura pité ne obprobre, Ne seignourie point d’arroi. Mès verra-on le puissant Roy Rendre sa crueuse sentence. Je tramble tout quant bien g’i pense. Jà ne puissè-je desservir Vers celui que je doi servir, Que je perde par mon oultrage
Des sains cieulz le noble hiretage Où sans fin joie adies commence Qu’à Abraham et sa semence Prommist. Je me tiens de ses hoirs ; C’est mon argu et mes espoirs Que les bons auront ceste gloire. Je voeil atant ce pourpos clore, Et à celi me retrairai Par lequel à moi attrairai Moult de coers loyaus et entiers Qui oent parler volentiers Des fais d’amours et des pointures, Dont si douces sont les ointures Qu’il n’est nuls si delicieus Ongemens, ne si precieus, Ne confors si grans ne si gens Com cils ci est à jones gens. On dist en pluisours nations Que les imaginations Qu’on a aux choses sourvenans, Dont on est plenté souvenans Tant sur terre com en abysmes, Sont si propres d’elles méismes Et si vertueuses aussi Que souvent apperent ensi Qu’on les imagine et devise. Et encores, quant je m’avise, En considérant les pensées Qui ci vous seront recensées, Comment me vindrent, et de quoi,
Soit en public ou en requoi, Je tesmongne assés qu’il est vrai ; Car ensi que jà me navrai Par penser souvent à ma dame, M’en est-il avenu, par m’ame ! Et par pensées qui ou chief Me sont entrées de rechief Et des queles biens me ramembre, La trentieme nuit de novembre L’an mil trois cens treiz et soissante, Que nul gai oiseillon ne chante Pour la cause dou temps divers, Car lors est plainnement yvers, Si sont les nuis longes et grans. S’est nature encline et engrans, Ce poet on moult bien supposer, De dormir et de reposer. Et je, qui volentiers m’aheure, Me couchai ce soir de haulte heure. Si m’endormi en un tel songe Où nulle riens n’a de menchonge. Et estoit la vision moie Qu’en la chambre où je me dormoie Véoie une clarté très grans. Et je, qui moult estoie engrans De savoir que ce pooit estre, Levai le chief. Si vi sus destre Une dame courtoise et gente. Ce ne fu Flore ne Argente ; Ains estoit ma dame Venus.
« Comment q’un peu soie chenus, » Dame, di-je, dont j’ai anoi, » Assés bien je vous recognoi, » Car je vous vi, jà fu le tamps ; » Et encores sui bien sentans » Les paroles qui de vo bouche » Issirent, qui est belle et douce. » — « T’en souvient-il ? » — « Oil, par m’ame ! » — « Di que ce fu. » — « Volentiers, dame, » Vous me donnastes don moult riche, » Quant coer gai, amoureus et friche » Aroie-je tout mon vivant, » Et encores trop plus avant » Que de dame humble, gaie et lie » De tous biens faire appareillie » Seroie fort énamourés. » Or ai-je vos dons savourés. » Non de tous, mès d’aucuns me loe. » — « Compains, dist-elle, que je loe » Ce dont tu te plains, je t’en pri. » — « Volentiers ! Je qui merci cri, » Et l’ai fait ensi que tout dis. » Je n’en ai riens el qu’escondis » Dangiers et refus, jours et nuis, » Painnes, et assaus et anuis. » Ne sçai comment les ai portés ; » Mès je me sui seul deportés » À estre loyal et entiers » Et que de véoir volentiers » Ma dame, à qui j’ai tout donné.
» Or avés vous abandonné » Mon corage en un dur parti » Car je, qui onques ne parti » De servir entérinement » Ma dame, et très benignement, » Obéy, crému et doubté, » Elle m’a arrier rebouté » Pour autrui : ce m’est dur assés ; » Car mon jone temps est passés, » Sans pourvéance et sans ressort. » Si que, je di que tout vo sort » Ne me sont que confusions » Et très grandes abusions. » Lors me respont Venus en haste, Et dist : « Amis, si je me haste » De parler, par ire et sans sens » Tu m’i esmoes, car je te sens » En peril de toi fourvoyer. » Dont, pour toi un peu ravoyer, » Je me voeil retraire à l’ahan. » Frois a esté li ars maint an » De mon chier fil, dont moult le carge. » Mès bien voi que, se plus atarge, » Tu en es en peril de perdre, » Car en folour te voes aherdre. » Or te cuidoi-je plus séur » Mieuls attempré et plus méur. » On dist, et il est vérités : » On a fait pluisours charités » À euls tamaint mal cognéues.
» Tu eu as moult de moi éues, » Dont c’est damages et anois, » Car noient ne les recognois » Quant tu me dis si grans obprobres, » Qui deuisses estre si sobres » En parlers, en dis et en fais. » Grandement vers moi te mesfès » Quant tu me blasmes sans raison. » Te souvient-il de la saison » Pourquoi au laidengier m’accoeilles. » Je t’en pri que tu le recoeilles » Et ton coer bien en examines, » Et jusques au droit fons le mines ; » Et quant tu l’as très bien miné » Et justement examiné, » Si me di quel chose il te fault, » Et j’amenderai le defaut. » Lors m’apaisai, car bien perçoi Par les manières que reçoi De Venus, que je le courèce ; Et elle qui fout dis me prèce Dist encor : « Tu es trop lentieus. » Se deveroit un coer gentieus » Reposer ou lit à ceste heure. » Tu sces que nature labeure » Par bois, par gardins et par champs. » Tu os des oizeillons les chans » Qui ne se voelent aquoisier, » Ains se painnent d’euls degoisier, » Tu os le rosegnol joli.
» Seulement pour l’amour de li » Te deverois esvigurer » Et dedens ton coer figurer » La manière de son douc chant » Car onques, puis soleil couchant, » Il n’ot ne arrest ne sejour. » Il est droit sus le point dou jour. » La nuis se part, li aube crieve, » Est-il nulle riens qui te grieve ? » Lieve-toi ; alons nous esbatre, » Marcir la rousée et abatre » Dont l’oudour est trop plus propisce » Et mieuls vault que de nulle espisce, » Et si verons les arbrisseaus, » Les fontenis et les ruisseaus, » Et si orons les oizelés » Chanter dessus ces rainsselés, » Qui en euls solaçant s’esbatent » Si qu’il samble quil se combatent. » Se Thelephus o moi avoie » Je l’auroie tost mis à voie » Qu’il m’exposeroit liement » De leurs chans le graliement, » Car il entendoit sus quel fourme » Cascuns sa chançonnette fourme. » Quant je l’oy, je pris à rire, Et di : « Merveilles vous oc dire. » Fu jadis uns si sages homs » Que des oizeaus que nous oons » Entendoit les chans et les vers
» Qu’il nous chantent par mos divers ! » Elle respont : « Oïl, sus m’ame ! » — « Or vous pri, ma très chiere dame, » Entroes que ci vous reposés » La manière m’en exposés » Et je me leverai entroes. » — « Volentiers, puisque tu le voes. » Thelephus fu uns pastoureaus » Qui en bourses et en foureaus » Avoit usage de porter » Ce dont il se sot deporter, » C’estoient pipes et musettes » Et canimeaus à trois busettes, » Dont si bien se sçavoit deduire » Qu’on ne l’en peuist introduire. » Cils servoit à Juno sans gages. » Dont la Déesse des boscages, » Des rivières et des fontainnes » Et des préories lontainnes » O ses nimphes et ses pucelles » S’ombrioïent dessous saucelles » Qui dalès Thelephus estoient, » Et souvent à lui s’arrestoient » Et le sievoient hault et bas, » Tant pour l’amour de ses esbas » Que pour ce qu’il estoit novisces, » Plains d’ignorance et vuis de visces. » Dont Dyane, qui moult l’ot chier, » Une heure le vint embracier » Et li dist : « Il te fault venir ! »
— « Où, dame : — « Lai-moi convenir. » Je te menrai dedens mon regne » Où toute joliveté regne, » Et te ferai garde des bois, » Des grans forès et des herbois, » Et te donrai un don moult riche, » Que tout oizel en ton service » Seront, et y obéiront, » Et jà le jour ne périront » Que ta vodras à euls parler. » — « Haro, dist-il, laissié-me aler. » Que diroit Juno ma maitresse » Qui si me sieut et si m’engresse » Que ses brebisettes je garde. » » Et Dyane adont le regarde ; » Si le voit jone et ignorant ; » Et ses pucelles en riant » Li dient : « Dame portons l’ent. » » Et ceste qui en ot talent » L’emporta. Ensi fu ravis » Thelephus, com je te devis ; » Et ses brebisettes muées » Qui au vol se sont remuées, » Car ce devinrent plommion » Trop mieulz noant que gouvion. » Or quiert Juno son pastourel. » Tout à esdos, sans gehorel, » Sans selle, sans frain et sans bride » Par le monde chevauce et ride, » Et Thelephus partout demande.
» Aux quatre vens dist et commande » Zepherus, North, Son-son-hest, Hest, » Que s’il le troevent où il est, » Comment qu’il soit on li ramainne. » Pour noient elle se fourmainne. » Je li lo qu’elle s’en apaise, » Car Thelephus est à son aise » Avec les nimphes et les fées » Des montagnes et des vallées, » Et plus honnourés qu’il ne soeille. » Ossi vers vestis q’une foeille » Qui est dessus l’arbre, en mi may. » Il n’a ne doubte ne esmay » Qu’il n’ait grandement sa chevance, » Car la Déesse li avance, » Dyane, qui bien li prommist, » Quant en ses bois garde le mist. » Méismes les oiseaus l’onneurent » Et au son de sa vois akeurent. » Il les escliffe ; il les appelle ; » Il lor est courtine et chapelle » À la pluie, au vent, à l’orage. » Il l’aimment tout de bon corage » Comme leur Dieu et leur ministre ; » Car doucement leur aministre » Leur pourvéance et leur pasture » Ensi que requiert leur nature ; » Il les anigre ; il les apaire ; » Il lor ensengne leur repaire. » Jà si loing ne sauront voler,
» Mès qu’au bois voeillent ravoler, » Qu’il ne retroevent leurs maisons. » Tout le cognoissent ; c’est raisons, » Fors que seulement li vaneaus. » Mès s’il est lours, s’est il isneaus » De demander : « Las où est-il ? » » Pour ce qu’il double le péril. » Au bois se tient, non pas aux champs, » Thelephus, qui entent les chans » Des oizelés gais et jolis. » Os tu, qui oi prens tes delis » Au dormir et au reposer, » Le t’ai je scéu exposer ? » — « Dame, di-je, oïl, par ma foi ! » Mès je ris, savés vous de quoi ? » J’ai usage, quant je me lieve, » Afin que le jour ne me grieve » De dire une orison petite » Ou nom de Sainte Margherite. » Hui l’ai commencié pluisours fois ; » Mès, ensi m’ayt sainte Fois ! » Je ne l’ai poü à chief traire. » — « Diex te deffende de contraire, » Ce dist Venus qui me pressoit Que son commandement près soit, « Une aultre heure r’aura son lieu ; » Toutdis s’acquitte-on bien à Dieu. » — « Dame, di-je, je sui tous près. » Et elle qui m’estoit moult près, Me dist : « Afuble ton mantel. »
Et si le me met en chantel Par maniere de cointerie. Là y ot bonne luiterie De moi à li, pour retourner Mon mantel et au droit tourner. Elle me fait les bras estendre. Et je qui toutdis voeil entendre, À faire ce qu’elle requiert, Par ses parolles me conquiert, J’estenc les bras, je fac la roe. Je passe si roit que tout froe Mon coer en grant liece flote. Je sui plus legiers q’une flote. « Dame, di-je, par saint François ! » Nous n’irons plus avant ançois » Aurai chanté un Virelay, » Car depuis un peu apris l’ai. »
Deduit, solas et plaisance, Et tout joious sentement Sont en moi presentement Et m’ont en leur gouvrenance ;
S’en lo Amours qui me paie D’un si plaisant guerredon. Car il n’est bien que je n’aie Quant je pense au riche don
Et à la douce ordenance Dont j’ai le commencement Qui tele fortune attent. Moult est plains de souffisance Deduit, etc.
Il n’est rien qui ne retraie Par nature à sa saison. Dont se mon coer se resgaie Il y a assés raison ; Car j’ai bien la cognissance Que Desir grant painne y rent ; Et je le croi liement Car j’ai de sa pourveance Deduit, etc.
Ce virelay dit et chanté Je ne sçai qui m’ot enchanté, Mès grandement lies me sentoie Et à tous deduis m’assentoie De quoi Venus m’amonnestoit. Et encores tele heure estoit Que je m’en fuisse à mains passés, Car j’en faisoie plus assés. Espoir, qu’il ne me fust besoing. Mès Plaisance et Desir sans soing Pluisours choses souvent emprendent, Dont garde à nulle fin ne prendent. Et nom-pour-quant, bien me ramembre, Quoique legier fuissent mi membre,
Mes manieres et mi atour, Mes contenances et mi tour, Plaisoient moult bien à Venus ; Et me disoit : « Nulle ne nuls » Ne t’en deveroit pis voloir, » Car tu fais tout de grant voloir » Ens ou nom de ta droite dame ; » C’est ce qui te moet et entame. » Et s’ensi te voes maintenir, » Je ne te porai retenir » Que tu ne viegnes en l’adrece » Dou joli Buisson de Jonece. » — « Haro : dame ! que dittes vous ? » Or, seroi-je li vostres tous » Se droit là me voliés mener. » Je n’ai cure dou ramener, » Car pleuist ore au Roy celeste » Que par souhet g’i peuisse estre » Et je n’en partesisse mès. » Vous m’auriés servi d’un hault mès » S’ensegnier m’i voliés la voie. » Je vous pri, dame, que je voie » De Jonece le franc Buisson ; » Il y a jà des ans foison » Que je ne m’i poc ombryer ; » Trop m’avés laissié sobryer » Qui me tienc li uns de vos fils. » Lors dist Venus : « Es-tu tous fis » De toi sagement deporter, » Et les biens et les mauls porter
» Qui d’aventure ti vendront, » Car pluisours choses t’avendront » Entroes que tu seras en l’ombre. » Lors li di : « Mettés moi ou nombre » Hardiement des avisés. » Et encor, se bien y visés, » Vous savés que jadis y fui ; » Il n’i a chambre ne refui » Où dou temps passé esté n’aie, » Espinette, pertuis ne haie ; » S’en çognois assés les usages. » Vous m’i verés entre les sages » Bellement avoir et deduire. » Dist Venus : « Je t’i voeil conduire. » S’en seras de tant enrichis. » Et je li respont : « Grant mercis ! » Moult me sambloit jolis li tamps Et au regarder delittans ; Li airs seris et attemprés. En bois, en jardins et en prés Les herbelettes se poindoient ; Qui près à l’un l’autre joindoient. Rentrés estoit en sa caverne Yvers, qui est larghe taverne De pluie, de vent et de froit. Estés habondamment offroit, Et juroit en sa loyauté Qu’il tendroit le temps en beauté ; J’en vi les lettres de quittances : Je vous dirai en quels istances.
Zephérus, qui si souef vente, Avoit ses soufflès mis à vente Com gracieus et bien apris, Et là remonstroit de quel pris Il estoient, par tel couvent Car il souffloient un douc vent Si cler, si net et si seri Qu’onques foeillette n’en péri. El nen faisoient que crincier ; Et en après, pour recincier Le doulc air qui venoit sus fautre, Il rendoit à la fois un aultre Qu’on recoeilloit par grant solas. Je ne seroie jamès las D’estre en parti de tel arroi ; Car se le temps deuist un Roy Recevoir, pour li bien arrer, Il ne se peuist mieuls parer, Ne vestir, ne appareillier. Moult avoient bel orillier Toutes bestelettes dormans. Il n’est paintres, tant soit Normans, Ne François, ne d’autre pays, Ne tant soit bons ouvriers nays, Ne renommés de ce mestier, À qui ne fesist bien mestier De prendre patron et exemple À ce temps que je vous exemple. Car fleurettes jones et vives Hors de busettes et de tives
Apparoïent de toutes pars Par champs, par jardins et par pars, Cent mille par cent mille forges. Et cil oizeillon en leurs gorges Avoïent notes et chançons. Dont si grande estoit la tençons Qu’à painnes me pooie oïr. Bien se doit un coer resjoïr Qui en marce et en lieu sejourne Où uns si beaus jours il ajourne Que cils estoit qui se formoit. La matinée m’enfourmoit Qu’il feroit bel oultre l’ensengne. Venus à chief de mois m’ensengne Ce que je voi moult volentiers, Ce sont roses et englentiers, Flourettes et vers arbrisseaus Graviers, fontenis et ruisseaus ; Et me dist : « Alons y seoir » Pour imaginer et véoir » Comment li aigue et la gravelle » À l’un l’autre jue et revelle. » Par grant solas y sont assis Tout en alant cinc fois ou sis Et rafresci à bonne entente. Elle me moet encor et tempte Que je voeille un virelay dire. Je ne l’en ose contredire Lor en di un qui se commence Par une amoureuse semence.
Par une amoureuse semence Que bonne amour m’a ou coer mis Vostre serai, dame, à tout dis. Ne pensés jà que je vous mence.
Car très dont que premièrement Vi vostre doulc contenement Et friche arroi À vous me donnai liegement, De bon coer, enterinnement ; Car, par ma foi, Il nest pas temps que je commence De vous servir, dame de pris ; Car ens ou point où jà fui pris, Sui et serai, qui qui me tence Par une amoureuse etc.
Or vous suppli très humblement Que vous metté aliegement Sus mon anoi ; Si seront aidié grandement Les mauls passés et li présent Que je reçoi. Il n’est homme jour ne dimence Que je pense à vo cler vis ; Et telement y sui ravis Qu’adies ce mal me recommence Par une amoureuse etc.
Moult grandement plot à Venus Ce virelay ; et dist que nuls Ne le poroit nes un tel faire Sans sentir l’amoureus afaire. À ce qu’elle voelt je m’assens, Et puis li di, selonc mon sens : « Foi que je doi à Sainte Crois ! » Dame, je crienc et me mescrois » Qu’à present ne vous fourvoyés. » Je vous en pri, que vous voyés » Se noient nous nos fourveions » Afin que nous nos ravoions ; » Car al homme qui se fourvoie » Trop li est longue courte voie. » Et elle respont en riant : « S’un petit alons detriant, » Tant nous est le deduit plus lons. » Mès je scai bien que nous alons » Droit au Buisson sans nul fourvoi. » Et jà par devant nous le voi ; » Car nous y vendrons temprement, » Sans avoir nul emcombrement. » Lors me fu vis qu’en une lande, Ne sçai se c’estoit en Irlande, En Engleterre, ou en Norgalles, Mès ensi qu’on ramentoit galles Et aventures qui sourviennent, Car à la fois souvent aviennent Pluisours choses à moult de gens Dont le record est beaus et gens ;
Et pour ce que cils me plaist si Je le voeil recorder ensi Qu’il m’en avint foi que vous doi ! Venus me tenoit par le doi Qui moult grant solas me portoit, Car elle à moi se deportoit De pluisours choses en alant ; Et venimes, tout en parlant, Parmi la lande longue et lée Où il n’ot terne ne vallée, Ce me fu vis, droit au buisson Dont je ne sçai pas la muison Volumer ne le compas prendre Car je poroie bien mesprendre Au mesurer bien et à point ; Mès elle ne s’arresta point À nuls des cors ne à l’entrée. Ançois est par dedens entrée, Et je o li, sans plus d’attente. Or mis-je grandement m’entente ; Et me fu adont grans esbas De regarder et hault et bas Pour imaginer de quel fourme Le buisson dont je vous enfourme Estoit ; mès com plus le regarde Mains m’i cognois, se Diex me garde ! Bien me sambloit, c’est fin de somme Tous ossi réons q’une pomme À manière d’un pavillon. De mains assés s’esmervillon,
Car je ni vi tuiel ne bus Dont j’en estoie tous abus. Et pensieus que ce voloit estre Dont il pooit croistre ne nestre Qui le portoit. Riens n’en savoie, Mès onques tel véu n’avoie En Vermendois, ne en Bapaumes ; Car il estoit plus hault cens paumes Que nuls qu’on en peüist trouver. Et encores pour esprouver La grandeur, se je le peuisse, Ou se faire je le sceuisse, Volontiers y fuisse avenus. Mès je ne sçai mie se nuls Le poroit justement comprendre. Nom-pour-quant pour le compas prendre Dou milieu, selonc tout mon sens, Au cheminer avant m’assens. Mès tant ne me sçai eslongier Que j’en neuisse riens voir jugier Pour faire question ne prueve. Car tout-dis ou milieu me trueve Par samblance, non par raison. Ensi le lais par tanison, Et emploie aillours mon pourpos. Ce buisson dont je vous pourpos Avoit une couleur très propre Qui n’estoit mies de sinopre D’or, ne d’argent, ne de noir pur ; Ançois se traioit sus l’azur,
Cler et fin et resplendissant ; Riens ne l’aloit amatissant. Mès à chief de fois il s’ondoie Sus le blanc ; c’est raisons c’on doie Parler d’ouvrage de tel pris Je n’avoie noient apris À véoir chose si notable. Si me sambloit-il peu estable, Car il se transmuoit souvent ; Mès c’estoit par le fait dou vent Qui le demainne et le debrise. Com plus le voi et mieulz le prise. Mès saoulés je n’en puis estre. Lors regarde, et perçoi sus destre, Ce me fu vis, vers nous venant Un jovencel moult avenant, Friche et gai, et de bonne taille. Nostre voie moult bien se taille, Ce me samble, à l’aler vers li ; De quoi moult il m’en abelli ; Tant pour ent cognoissance avoir Que pour plus justement sçavoir Le nom dou lieu où sui remés Et où je me senc enfremés Qui le gouverne et qui le tient Et qui le bel buisson maintient. À nous s’en vint le jovenceaus, Qui moult fu friches et isneaus, Gent de corps et de lie maintien ; Sa contenance bien retien.
Assés monstroit qu’il fust mis sus, De bon lieu nouris et issus. Grant temps a que je n’ai véu Nul jone homme mieulz pourvéu De ce qu’il affert à cointise. Vestis fu, à la bonne gise, De garnement nouvel et riche Ouvré de taille bonne et friche. Un chapelet de flours portoit, Et à la fois se deportoit D’un vert bastoncel de fenoul. Il s’enclina sus son genoul En nous saluant doucement. Et Venus n’i mist longuement De lui rendre, par bonne estrine, Son salu ; n’en fu pas estrine Car de lui ne sçai mieulz parlans En quelque lieu que soie alans. Dont, par les parlers qu’elle dist, Cognoissable de lui me fist. Ce dist lors Venus à Jonece « Amis qui tant amés liece, » Tous deduis et esbatemens » Et amoureus acointemens, » Danses, parolles et depors, » Bonnes nouvelles vous apors. » Veci un mien ami très grant, » Pour lui fai caution et crant » Qu’il a le coer d’otel taille » Com ont cil de vostre bataille.
» Et encores, pour mieulz sentir » Que vrai le trouvés et entir, » Vous li monsterés hault et bas » De vos depors pluisours esbas. » Faittes li tant quil vous souffisse ; » Car bien affiert à vostre offisce » Que vous soyés courtois et gens » À toutes amoureuses gens. » Et Jonece respondi lors : « Dame, mon coer, aussi le corps » Avés tout prest à vo service. » On ne me vera jà si nice » Qu’à ce que vous me commandés » Vous ne autrui riens amendés. » Je prenc le jone homme en ma garde. » Et Venus qui lors me regarde Prent congié et d’illoec se part. Elle me lait, Diex y ait part ! O Jonece mon compagnon. Ënsi souvent s’accompagne on. Je fui tos acointés de li, Car je le vi friche et joli, Jone et gent, courtois et discré, Obéissant à tout mon gré, Très enterin et moult engrant. Nous sons d’un eage et d’un grant, D’une manière et d’un aler, D’une vois et tout d’un parler ; Et c’est chose qui bien s’acorde. Car le philozophe recorde
Que sannables quiert son sannable. Or l’ai-je lie et raisonnable Et tel que je le voeil avoir, Car se riens me plaist à savoir Qui me soit de necessité, Il le me dist par amisté Et le me monstre et appareille. À moi tent volentiers l’oreille De tout ce que j’endure et sens ; À l’avis de son jone sens Me conseille si très à point Que je n’i voi de default point. Moult a cils bon poisson peschiet Quant al aventure il eschiet À compagnon sage et secré, Courtois, humble, lie et discré, Et garni de tous tels bons mours Qu’il fault à amant par amours Large, loyal et bien celant Et si justement conseillant Qu’on ne puist sentir ne ne voie Que son conseil riens se fourvoie. Or l’ai tel, si le voeil garder. Je ne le puis trop regarder, Car je le voi moult volentiers. Il m’ensengne tous beaus sentiers, Et grandement me resjoïst De ce que de coer conjoïst Flourettes et vers arbrisseaus Et quert fontenis et ruisseaus.
Quant il y est, se s’i ombrie. Ensi avec moi se sobrie, Si com un jone homme doit faire Attaint del amoureus afaire ; Tenir doit toute vie sobre, Ou aultrement trop il s’obprobre Et vient un temps qu’il s’en chastoie. Une fois dalès lui estoie. Si l’araisonnai dou buisson Où j’avoïe jà grant fuison Cheminé à mont et à val, Une heure à pié l’autre à cheval. Et li dis : « Compains et amis, » La dame qui o vous m’a mis » Me dist jà que vous me diriés, » Endementroes qu’o moi sériés, » De ce bel buisson l’ordenance » Et grant part de la gouvrenance. » Se cest chose qu’on puist savoir » Cognoissance en vodroie avoir. » — « Oil, ce respondi Jonece. » Il nest riens de quoi on n’adrece. » Tout ce que j’en sçai vous orés ; » Sus ce aviser vous porés. » Compains, comment que par samblance » J’ai la coulour jonete et blance, » Si fui-je aux escoles jadis, » Il y a des ans plus de dis ; » Et là nous lisoit à le fie » Uns mestres en philozophie
» Liçons d’astrologie grans ; » Et j’estoie lors moult engrans » Que de retenir et d’aprendre. » Pluisours fois li oy comprendre » Le firmament, qui est réons » Que coustumierement véons, » À un buisson vert en tous tamps. » Et encores sui bien sentans, » Que, pour plus plainnement parfaire » L’entention de son afaire, » Il figuroit, tout par raison, » Les foeillettes de ce buisson » Aux estoilles qui sont sans nombre. » Avec ce il comprendoit l’ombre » Dou buisson qu’il universoit » À nature, et li conversoit, » La quelle ordonne et baille et livre » Au monde ce dont il doit vivre, » Et aministre nuit et jour, » Sans avoir arrest ne sejour, » Ne garder dimences ni festes, » Hommes, femmes, oiseaus et bestes ; » Et donne à cascun et cascune » Sa proprieté si commune » Que cascuns a se qualité » Revenans à moralité » De la figure dessus faitte, » Afin qu’elle soit plus parfaitfe. » En ce buisson jusqu’à sept branches » Mettoit, selonc les ramembrances
» Que j’ai del astrologyen ; » Et celles de si grant engien » Et si magistraus faisoit estre » Que trestout ce qui pooit nestre » Ne dessous leurs èles comprendre » À elles estoit à reprendre. » Et ces branches cleres et nettes » Figuroit-il aux sept planettes. » À cascune un nom arrestoit. » La Lune la première estoit ; » La seconde Mercurius, » Et la tierce appelloit Venus ; » Le Soleil nommoit la quatrime ; » Et Mars prendoit pour le cinquime. » La sisime, qui bien le nombre, » Jupiter le mettoit en nombre. » La septime, selonc son us, » Appellée estoit Saturnus. » Ensi les ai nombrées toutes. » Il en y a de moult estoutes, » De douces et de felenesses. » Et pour ce que tu es en esses » À penser sus ceste matere, » Je te dirai de quel mistere » Elles sont, selonc l’astrologe » Où grant philozophie loge. » La Lune coustumierement » Gouverne tout premierement » L’enfant, et par quatre ans le garde, » Et sus sa noureçon regarde.
» Très quil est ou ventre sa mère, » Le prent ; pas ne li est amere, » Ains en pense moult justement, » Et le nourist très muistement. » C’est pour l’enfant un gant secours. » Et si tost qu’elle a fait son cours, » À Mercurius le delivre » Lequel, ce nous dient le livre, » Au nourir dis ans se delitte, » Et la langue li abilite » Pour parler ; cilz ensi l’ordonne » Et mouvement d’aler li donne, » Et le fait soubtil et appert ; » Et là où li enfès s’ahert » Et le plus s’encline en ce temps, » Il est volontiers arrestans. » Mercurius ensi l’aprent. » Puis vient Venus qui le reprent » Et qui dis ans après en songne, » Vous devés sçavoir de quel songne. » D’ignorance le leve et monde, » Et li fait cognoistre le monde » Et sentir que c’est de delis, » Tant de viandes com de lis ; » Et le fait gai, joli et cointe, » Et de tous esbanois l’acointe. » Puis vient le Soleil cler et gens » Qui n’en est mie negligens, » Ains le fait à tout honneur tendre » Et à plainne chevance entendre ;
» Tamaint visce en son coer pourist ; » Et jusqu’à dis ans le nourist. » Apres vient Mars qui douze ans regne. » Celle a sus l’omme un moult garant regne, » Car par lui prent la cognoissance » Que c’est d’avoir et de poissance. » Adont voelt li homs qu’on l’onneure, » Bien li samble qu’il en soit heure. » D’estre appellés et avanciés » Ne seroit il jà estanchiés. » Ceste planete est dure et fière ; » N’est nulle qui à li saffiert » De grant orgoeil et de fierté. » Toutes guerres tient en chierté » Hustins, meslées et desbas. » À tels choses prent ses esbas, » Et encline l’omme à acquerre » Soit par grant art ou par conquerre. » Puis vient Jupiter tout le cours » Qui à l’omme fait grant secours ; » Car d’outrages et de folies » Et de pluisours melancolies » Où jadis il s’est embatus » Et dont il a esté batus, » Tant par lui com par l’autrui ire, » Compains, vous povés moult bien dire » Que la planette l’en delivre, » Et plus segur estat li livre » Qu’on doit prisier et honnourer, » Car elle li fait savourer
» Paix de corps et repos pour l’ame, » Ordonner sepulture et lame, » Amer l’église et Dieu cremir, » Recognoistre, et de ce fremir, » Que cils mondes n’est q’un trespas. » Ceste planette ne lait pas » L’omme, ançois l’estoie et yverne » Et douze ans au plus le gouverne. » Puis vient Saturnus li obscure » Qui de nul bien faire n’a cure, » Ne qui ne scet servir à gré, » Et regne au septime degré, » Tant qu’à nous c’est la plus lontainne. » Elle est plus froide que fontainne. » Moult sont doubtable et dur si meur. » L’omme fait vivre en grant cremeur » Et jusques en la fin le mainne. » Et tout ce que nature humainne » Forge et oevre, sans nul repos, » Elle delivre à Atropos » Qui desquire tout et deveure » Sans regarder terme ne heure, » Ne n’espargne roy ne berghier. » Tout fait en terre herbergier » Maugré Cloto et Lacesis. » Je ne seroïe jà nesis » De parler ent trois jours entiers ; » Voires s’en m’ooit volontiers. » Et je respons, sans plus attendre : » Bien vous oc, mès c’est sans entendre ;
» Car mon coer est voir si espars » De tous lès et de toutes pars » À véoir ces vers rainsselés, » Et d’oïr ces douls oizelés » Ces graviers et ces fontenis, » Que je ne puis, par saint Denis ! » Mettre à oevre riens qu’on me die. » Jà n’ai-je point de maladie. » Je me senc, Dieu merci ! tous fors ; » Et se m’est le temps grans confors » Qui est si beaus que c’est souhés. » Dont, chiers compains, c’est mieuls mes hés » À moi deduire et resjoïr, » Que ce ne soit à vous oïr » Parler de grant astronomie ; » Car, au voir dire, je n’ai mie » L’art ne l’arest sus tel ouvrage. » Abuvré l’ai d’autre buvrage, » Et nature ailleurs le m’adrece. » Si seroie plains de rudece » Se de bonne ordenance issoie » Et son bien ne recognissoie. » Espoir un temps encor vendra » Que plus penser m’i convendra. » S’en sentirai lors mieulz les gloses ; » Car leurs saisons ont toutes choses. » Si vodroi-je bien tant savoir » Que pour la cognoissance avoir » D’astronomie, et plus avant ; » Mès ensi que j’ai dit devant,
» Mon esperit n’i poet entendre ; » Car il ne voelt qu’à une tendre, » C’est à estre gais et jolis, » À amer solas et delis, » Danses, caroles et esbas. » Compains, à tout ce je m’esbas. » Si vous pri, laissiés moi ester ; » Car je ne me yoeil arrester » À chose de si grant raison. » Je perderoie ma saison ; » J’auroie plus chier un chapiel » Fait de flouretes, bien et bel, » Donné de dame ou de tousete » Jone, lie, friche et doucete, » Que ne feroie tout le sens » Qui est à Paris ne à Sens. » Adont me respondi Jonece : « Certes, compains, en vous n’a teche » Qui noient face à reprouver. » Or vous vodroi-je bien rouver » Se vous savés riens de nouvel » En nom de joie et de revel. » Volentiers le vodroie oïr » Pour nous encor plus resjoïr. » Et je responc : « Oïl, assés. » Partons de ci avant passés, » Et je dirai un virelay » Pour vostre amour, sans nul delay :
De tout mon coer vous fai don Entirement, Ma douce dame au corps gent, Et le vous don Pour tous jours en abandon Très liement.
Mon coer, m’amour, mon desir Voeil dou tout mettre et offrir En vo douçour, Comme cils qui moult desir De vous loyalment servir Sans nul fauls tour.
Et il soit dou guerredon À vo talent, Ou petit ou grandement, Com vous est bon, Car il ne doit par raison Estre aultrement De tout etc.
Car plus me povés merir Que je ne puis desservir Par ma labour, Las ! quant verai-je venir Le reconfort où je tir Et par honnour.
Je sui en vostre prison Tous liegement ; Et coers qui merci attent, Grasce et pardon, Doit avoir, s’il vit, foison Aliegement. De tout etc.
Moult grandement nous rafreschi Le virelay que j’ai dit ci, Car matère lie et nouvelle Toute joie en coer renouvelle. Ce doient savoir amourous Qui ont les coers gais et joious, Comment proufitent tel recort. Je m’ordonne tous et acort À Jonece mon chier ami. Il se tient moult privés de mi Et me dist : « Compains et amis, » Venus qui o moi vous a mis, » Me pria et me commanda, » Quant à moi vous recommanda » Que j’en fesisse mon devoir. » Or me voeilliés cognoistre voir. » Que vous samble-il de ce buisson ? » Il n’est riens dont ne se nuise on, » Tant soit plaisant ne delitable. » Savés-vous riens plus proufitable » Ne qui mieulz vous viegne à plaisir ? » Volés vous point de ci issir
» Et aultres aventures querre, » Et Diex et Déesses requerre » Qui vous mesissent mieulz à main » Vostre esbat de soir et de main. » Et je responc : « Que ne séjourne, » Compains, jà le jour ne m’ajourne » Ne la nuit ensievant ne viegne, » Que de ci partir me conviegne. » Or me dittes à brief parler » Quel part poroie mieulz aler » Pour avoir ce qui me besongne » Jà n’est-il riens de quoi je songne » Ne qui me puist blecier ne nuire. » Je ne pense qu’à moi deduire » En ce bel lieu, en ce cler ombre. » Il ne fait ci obscur ne sombre ; » On troeve bien de lieus divers, » Mès cils ci est plaisans et vers » Et sus tous je le recommande. » Compains, encor je vous demande, » Se nous avons par tout esté. » Je n’i ai gaires arresté, » Mès je veroie volentiers » Chemins et voies et sentiers, » Car moult en y a, ce me samble, » Qui ne se traient pas ensamble. » Je vodroie bien d’eulz aprendre » Par quoi on ne me puist reprendre, » Quant je venrai aillours que ci, » Qu’on ne me die, Dieu merci !
» Que j’aie esté trop negligens » Dou lieu cognoistre, qui est gens ; » Car ce me seroit grant laidure » Se je, qui bien la painne endure, » Estoïe trouvés en mi voies » Recréans. Compains, toutes voies » Je nen vodroie pas avoir » Les reproces, pour nul avoir. » Pour un tant, chierement vous pri » Que vous me menés sans detri » Hault et bas, et ne mespargniés, » Et fiablement m’ensengniés » Tout ce que resjoïr me poet. » Car qui bien servir à gré voelt » Le jone homme, se li ensengne » Son desir ne point ne l’espargne. » Tant parlai et tant sermonnai Que Jonèce et moi amenai En un lieu assés agréable Et moult grandement recréable, Car de tous biens y ot fuison. Cils liens fu enclos ou Buisson Dont je parloie maintenant. Jonèce par la main tenant M’ensengne tout ce que je voeil Véoir. Haro ! que font mi oeil ? Or se reprendent al ouvrer, Car je ne les puis dessevrer De ce qu’en ma présence voi. Attempré sont d’un tel convoi
Que pour Polixena jadis Fu Acillès. Trop sui hardis Quant si plainnement m’abandonne Que mon coer entirement donne Et l’arreste sus mon contraire. Si n’ai-je pooir dou retraire ; Car il est si entrelaciés Qu’il n’en poet estre deslaciés ; Et quant je vise de quels las Je les recorde pour solas, Et y pense très volontiers. Jonèce qui de ses sentiers M’avoit jà ensengnié fuison En cheminant par le buisson Ens ou quel j’estoie ravis Nous amena, ce me fu vis, En un lieu delitable et bel. Moult y menoïent grant cembel Li oizeillon par chans divers. Beaus fu le lieu, ombrus et vers, Et gracieus à regarder. Ne sçai qui l’avoit à garder ; Mes g’i vi dames et pucelles, Dont moult me plot l’arroi dicelles Et plus de l’une que de toutes. Dures ne furent ne estoutes, Mès doucement enlangagiés Et de jone éage éagiés. Jonece qui de près m’acoste
Me semont, ce n’est pas reproce, Que pour leur amour me renvoize Et qu’esbattre o elles me voise Je m’acorde à ce quil me prie. Adont m’en vienc, que ne detrie, Et avec elles je m’esbas. Mès si tos que je m’i esbas, Vis mon mal qui se renouvelle, Car je voi la grande nouvelle, Com plus le voi, mieulz le regard. C’est ma dame, se Diex me gard ! D’otel fourme et d’otel samblance, Ossi tendre vermeille et blanche Que véu l’avoïe jadis. Un peu en fui premiers adis Et esbahis pour l’aventure, Mès jone homme qui s’aventure Ne se doit pas esmervillier S’amours le voelent travillier. Je m’avisai lors en pensant Tout bellement vers li passant, Et di en moi : « N’est-ce ma dame ? » Oil, non est ; si est, par m’ame ! » Folie t’en fait or jurer ; » Bien t’en poroies parjurer. » Pourquoi ? pour ce qu’à ceste fois » Ta souverainne pas ne vois. » Pluisours gens sont qui se ressamblent » Quant en compagnie il s’assamblent. » Si poroit moult bien estre ensi
» Que ta dame, au corps agensi, » Ressambleroit sans nul fourvoi » Celle qu’en ton présent je voi. » À painnes me vint mon argu ; Mès mon esperit très agu Et qui a grant seing et grant doubte Que l’aventure ne redoubte M’acertefie et dist tout oultre, Et par pluisours signes me moustre Que c’est ma dame sans mentir. Je ne l’en ose desmentir Mès longement y pense et vise ; Et endementrues je m’avise De l’image que je portois Où jadis je me deportois, Qui fu après ma dame estret Bel figuré et bien pourtret. Cest m’en dira tantost le voir. Bon fait o luy son juge avoir. Grant séjour ne fais sus ceste oevre Une petite aloière oevre, Qui estoit tresoriere et garde De mon image que je garde Dont je parloie maintenant. Et si tos que le voi tenant. Je le desploie tout dou lonc, Et puis si me met tout selonc Ma dame qui tant est parfette, En quel nom la figure est fette. Et tout couvertement le tienc ;
Mès la manière bien retienc ; Et me donne de ce grant garde Que ma dame pas ne regarde Entroes que sur moi ses yex trait Je l’ai lors véu si attret, Si bien et si à grant loisir, Pour mieulz saouler mon plaisir, Toutes fois, ensi qu’en emblant, Son bel maintien, son doulc samblant, Qu’en droite verité aferme Par entention bonne et ferme Et le di tout notorement, Que c’est ma dame voirement Que je voi, dont moult m’esmerveille. Mès trop grande n’est la merveille De ce que je le voi tousete, Joue, friche, lie et doucete. Et del éage dont jà fu, Quant, pour s’amour, del ardant fu D’amour je fui pris et attains ; Lequel fu n’est pas trop estains. Mon rolet prenc et le reploie, Et ma parolle ailleurs emploie ; C’est à Jonèce mon ami Qui estoit par d’encoste mi. « Ô Jonece, compains entiers, » Je regarde moult volontiers » Ma droite, dame en ma presensce ; » Mès en regardait trop fort pense » De ce que si jone le voi.
» Je ne sçai se je me fourvoi » Mès ceste est maintenant tousette, » Gracieuse, friche et doucette, » Telle com elle estoit jadis ; » Dont il y a des ans jà dis » Que ce ne fu dont je parolle. » Et Jonece prent la parolle, Et une response me fait Moult courtoise, selonc mon fait. « Compains, une figure avons » Par laquele moult bien savons » Que de vraie amour c’est grant chose. » Le poëte met une glose » De deus amans et si les nomme. » Ydrophus appelloit on l’omme, » Et la dame Neptisphoras. » De ces deus merveilles oras, » Car il s’amèrent jusqu’en fin. » Je le vous di à celle fin » Qu’en leurs coers ardoit li drois fus » D’amours. Or s’en vient Ydrophus » À sa dame, et se rent confès » En dis, en oevres et en fès, » Et dist : « Neptisphoras ; ma mie ; » Je vous jur, ne m’en mescrès mie, » Et le vous di en loyauté, » Que voi jonece en vo beauté, » Vostre phizonomie douce, » Vo vair oeil et vo belle bouche, » Et tout vo membre mis ensamble,
» En vérité ensi me samble » Qu’il ne soient noient mué » Ne de leur jouvent remué. » Vous m’estes en un point tout-dis » Et dou présent et de jadis. » Et Neptisphoras li afferme, » Qu’il l’amoit d’amour bonne et ferme. » Ydrophus, de vous m’est otel, » Soie en la ville ou en l’ostel, » Où que je soie et vous soyés » Je vous voie et vous me voyés. » Vous estes tout dis en un point. » Sus ce n’i a de change point. » Je me retourne adont sus destre Et di : « Comment poroit-ce estre » Qu’on peuist sans enviellir vivre ? » Vostre parolle tout m’enivre, » Car vous sçavés, et il est voir, » Qu’il fault son cours nature avoir. » Dont, s’aultre raison ni metés, » De folour vous entremettés. » Et Jonece qui moult fu sages, Et qui cognissoit mes usages, Me respondi, sans plus d’attente. À l’oïr mis-je moult m’entente. « Les amans ci dessus nommés, » Qui grandement sont renommés » Ensi que dist li escripture, » Ouvroient deseure nature, » Car les fais naturels sont tels
» Que vieuls corrumpus et mortels, » Et nature, qui bien l’expose, » Onques ne cesse ne repose, » Mès continuelment chemine, » Et le corps affoiblist et mine, » Et n’a nulle aultre affection » Fors toutdis sa destruction. » Mès pour ce n’en sont pas peris » Ne corrumpus les esperis. » Il ont commencement sans fin. » Ces deus coers estoient si fin » Si gai, si jone et si nouvel » Si abuvrés de tout revel » Et si garni d’aveulement » Qu’il ne cuidoient nullement » Envieillir comment que le tamps » Ne fust point sur eulz arrestans. » Car ; quant entre euls se regardoient, » Leur coer de droite amour ardoient, » Et ceste amour, de sa puissance, » Lor ostoit toute cognissance » Et lor esconsoit leur véue. » Là fust-elle bien pourvéue » De sens et d’avis d’aultre part ; » Si n’avoit elle là point part. » On dit qu’amours ne voient gouttes. » Les mauls en sont plus fors que gouttes. » Y ai-je mis solution ? » Aurai-je or absolution ? » Je respondi : « Oïl, par m’ame !
» Neptisphoras fu vaillans dame » Et Ydrophus très loyaus homs ; » Et puisqu’en tel matere sons, » Chiers compains, s’on le poet savoir, » En poroi-je encor un avoir, » Car à l’oïr prenc garant solas. » Et Jonece qui n’est pas las Que de faire apres m’en agrée Amiablement le m’agrée. Il le me compte et g’i entens À l’oïr l’oreille avant tens. « Selonc les ancyens usages, » Uns poëtes, qui moult fu sages, » Entre les choses qu’il exemple » Nous recorde encor un exemple » D’un amourous qui fu jadis, » Qui loyalment ama tout-dis. » Architelès ot cils à nom. » Mis est ou livre de renom ; » Car loyalment ama Orphane » Qui fu Déesse et serour Dane. » Elle moru jone pucelle ; » De quoi li damozeaus pour celle » Apres sa mort ensi jura, » Dou quel veu ne se parjura, » Que jamès aultre n’ameroit. » Il ne scet qui l’en blasmeroit » Mes onques il n’en fu blasmés, » Ne fols, ne recréans clamés. » Ains l’escusèrent de tout visce
» Les Diex, pour son loyal servisce ! » Et à sa requeste obéirent » Et de conseil le pourvéirent. » Architelès, quant il prioit » À Morphéus, pas ne rioit ; » Ançois moult lamenteusement » En larmes cremeteusement » Disoit : « Chiers sires, Morphéus, » Je seroïe bien pourvéus » De confort et mis à repos, » S’à ce s’enclinoit vos pourpos » Que Yris vostre messagière, » Qui en dormant est usagière » Des desconfortés ravoyer » Me voliés ores envoyer, » Afin que ma très douce amie » Qui pour tous jours est endormie » Peuisse en mon dormant véoir » Avec lui parler et séoir. » » Tant pria cilz de coer devot, » Que Morphéus aidier le volt » Et qu’en joie sa dolour mist ; » Car en dormant il li tramist » Sa dame qu’il desiroit si, » Laquele li disoit ensi : » Architelès, je sui ta mie. » Qui mis en oubli ne t’a mie. » Haro ! pourquoi t’i metteroie ? » De folour m’entremetteroie » Se j’oublioie mon ami,
» Qui onques ne pensa à mi » Fors estre loyaus et entiers. » Les Diex t’envoient volentiers » Cascuns parolle de cesti » Qui a pour moi le noir vesti. » Prent blanc et vert ou bleu entir. » Lai le noir ; tu dois bien sentir » Que je sui tes amours, Orphane. » C’est bien li acors de Dyane » Que querre nos esbas alons » Et qu’à l’un l’autre nous parlons. » Ensi estoit reconfortés » Li damoizeaus, de confors tels » Qui grandement le consoloient, » Et que les Diex jadis soloient » Aux vrais amans donner et faire. » Encor, pour mon compte parfaire, » Cils qui vivoit en tel arroi » Estoit fils et frères de Roy. » Au dormir prendoit tel solas » Qu’il n’en euist esté pas las, » Ce disoit-il, toute sa vie » Et que trop li faisoit d’envie » Li jours de travaus et d’anuis, » Il n’en voloit fors que les nuis » Pour ce qu’il y véoit souvent » Sa droite dame en grant jouvent » Et ce dont il s’esmervilloit » Par espasses, quant il veilloit » C’estoit, de ce je vous afie,
» Qu’il ne pot onques véoir fie » Sa souverainne en vision » Qu’elle euist nulle lesion » Ne ne fust envieillie point. » Tout dis li sambloit en un point » Jone, lie, gaie et chantans. » Se tint il à rieule un garant tamps, » Tant que sa vie ot cours et terme. » Architelès encor afferme » Qui de soi trop bien se ramembre » Quoique blecié fuissent si membre, » De maladie et de viellece, » S’estoit jones et en liece » En dormant li siens esperis. » Ne onques il ne fu peris » Que par son samblant il n’alast » Et qu’à sa dame il ne parlast » Qui li estoit douce et humainne » Dou mains une fois la sepmainne. » Et li avenoit, je vous di, » Ce le plus sus le samedi. » Et quant il véoit le matin » Cils qui bien entendoit latin » Et qui moult se sentoit tenus » Aux Diex, il ne voloit que nuls » Fesist pour lui son offertore. » À Morphéus ; ce dist l’ystore » Offroit d’or un petit besant » De treze dragmes de pesant. » Compains, tu es en ce parti.
» Jà le poes bien savoir par ti. » Lie as le coer et non le corps » Se je di voir, si le m’acors. » Or chemines tout dis avant. » Tu vois ta dame ci devant » Qui s’esbanoie et se deduit » Quant jones gens sont en deduit. » On se poet d’eulz trop mieulz fyer ; » Et te puis je bien afyer » Que dont qu’il fuissent en courous, » Le coer grandement amourous » Soloies tu jadis avoir. » Et je, qui desir à scavoir Nouvelletés, responc : « Amis, » Vos deus exemples m’ont jà mis » En une pensée nouvelle » Qui voirement me renouvelle » Les amourettes de jadis, » Mès je ne sui pas bien hardis » Pour estre venus ne alés » Là où je ne sui appellés. » Bien sçai comment jà il en prist » À Action, qui s’i mesprist, » Quant ou bois s’embati sus celles » Qui furent nimphes et pucelles » À Dyane la tresmontainne » Qui s’ombrioit à la fontainne. » Dist Jonece : « En scés tu le compte ? » — « Oïl, di-je. » — « Or le nous compte ? » — « Volentiers. » Et entroes qu’il m’ot
Je li recorde mot à mot. « Actions fa uns damoizeaus. » Les chiens ama et les oizeaus. » Dont, pour son deduit pourchacier, » Un jour ala aux chers chacier » Aux levriers. Un en accueilli ; » Et cils au cours les recoeilli. » Le cerf fuit ; Action après » Qui le sievoit bien et de près. » Il a passé les bois menus ; » Ens es landes s’en est venus : » Action le sievoit encor » Qui d’ivoire portoit un cor. » N’en voelt layer ne cours ne chace ; » Mès son grant damage il pourchace. » Venus s’en est, ne s’en prent garde, » Sus Dyane qui le regarde ; » Car pas ne li estoit lontainne, » Ains se bagnoit à la fontainne » Avec les nymphes qu’elle avoit. » Et sitos qu’elle Action voit, » Si fu honteuse et très estrine. » Ne sot de quoi faire courtine ; » En la fontaine se retire. » À Action prist lors à dire : » Qui ci t’envoia, saces bien, » Il ne t’ama gaires ne bien. » Tel penitence t’en fault prendre, » Que tout aultre y poront aprendre » Exemple et chastoi, je t’affi.
» Hardis fus quan tu venis ci. » Il ne nous vendroit pas à gré » Se nostre afaire et no secré » Estoient revelé par toi. » Et pour ce, en nom de chastoi, » Tu soies tels d’or-en-avant » Que le cerf qui fuit ci devant. » » Là fu mués en otel fourme » Que le cerf dont je vous enfourme. » Les levriers qui de près le sievent » Au cours moult tost le raconsievent. » Ne scevent qui c’est ne qui non. » Ne nommer ne scevent son nom, » Ne plus ne le tiennent à mestre. » Là le fault en grant dangier estre » Et eschéir et demorer. » Riens n’i laissent à devorer. » Ensi vint Action à fin. » Compains, je le vous di à fin » Se maintenant je me hastoie, » Et sus ces dames m’embatoie » Que sçai je, se Venus y est » Qui me regarde, si se test, » Dont je poroie estre escarnis ; » Je sui ci seuls et desgarnis » De conseil, hors mis que de vous. » Dist Jonece : « Compains très douls, » De ce ne vous convient songnier » Ne les pucelles ressongnier ; » Elles sont jones et novisses
» Et desgarnies de tous visces » Qui vous puist decevoir ne prendre ; » Et si fériés moult à reprendre » S’ensi partiés ne le conseil ; » Qui m’ave pris de vo conseil. » Jonece ensi m’amonnestoit Et grandement songneus estoit De moi remoustrer et retraire Que je me vosisse avant traire Pour parler à ma droite amour. Je li acorde sans demour ; Et quoi qu’il ensi me desist, Prendés quil le deffendesist, Si n’avoi je pas aultre entente, Selonc ce que desirs me tempte, Que de là partir sans parler ; Més ains que g’i vosisse aler Ne que je m’osaisse eslargir Pour moi encor mieulz assagir, À Jonece di : « Chiers amis, » Venus qui avec vous m’a mis » Me dist que vous m’aprenderiés » Et le compte me renderiés » Des merveilles de ce buisson. » J’en y ai jà véu foison. » À présent dittes moi d’icelles. » Cognissiés vous point ces pucelles » Que je voi dalès ma dame estre ? » Trois compagnons, qui sont sus destre, » Ravise assés et recognois,
» Car il m’ont fait pluisours anois » Et mainte proyere escondit » Refus, dangier et escondit. » Diex les mace en male sepmainne ! » Je ne sçai pourquoi on les mainne » En nul lieu où on se déporte. » Il n’en y a nul qui ne porte » Grant felonnie en son corage ; » Je les crienc trop plus que l’orage » Car il sont fel et despitous, » Et aux bonnes gens peu pitous. » Il me font la cher hirechier. » Je n’oserai jà approcier » Ma dame, tant que droit là soient, » Car je sçai moult bien, s’il osoient, » Il me vendroient sus courir. » Me vedriés-vous point secourir, » Compains, se ces trois m’acoeilloient » Et au trencier me recoeilloient ? » Et Jonece prent lors à rire Et dist : « Amis, laissiés les dire. » Je sçai bien qu’il sont moult estous ; » Mès il se fault passer de tous. » On ne poet mies cascun batre. » Trop se faudroit le jour debatre » Qui vodroit à cascun respondre. » Alés vous mucier et repondre, » Lors que vous les vés par maison. » Encor y a aultre raison, » Beus compains, foi que je doi m’ame !
» Vallet de seignour et de dame » Est on tenu de deporter. » Vous ne vous povés pas porter, » Encontre euls, ensi que vodriés ; » Car trop mesfaire vous poriés. » Souverain ont que vous doubtés. » Si vous pri, que vo coer dontés » Telement que de nuls des trois » Vous ne soyés jà plus destrois » Qu’il vous ont esté jusqu’à ci. » Cryés les tout à Diex merci ! » Mieuls les povés ensi conquerre » Que par euls follement requerre. » Vous avés souvent oy dire : » Douce parolle fraint grant ire. » Moult m’estoit la doctrine honneste De Jonece qui m’amonneste Si souef et si bellement. Et quoique ces trois fellement Me regardaissent de travers, Se recommence encor ses vers Jonece, qui est dalès mi Et qui me clamoit son ami Et me recorde des pucelles Et dist : « Compains, oés d’icelles ; » Sept en y a tout d’un arroi. » Dignes sont pour servir un Roi ; » Je le vous créant et prommès » Les véistes vous onques mès ? » Et je responc : « Je ne sçai voir ;
» Mès leurs noms vodroie sçavoir » Volentiers, afin que j’en soie » Avisés, car si je passoie » Devant elles, si com ferai, » Au mains pas ne me mesferai » Au recognoistre et au parler, » Car celle part vodrai aler, » Puisque vous le me conseilliés. » Et Jonece, qui moult est liés De ce qu’en ce parti me voit, Au nommer errant se pourvoit, Et me dist : « Compains et amis, » Avec vo dame Amours a mis » Ces pucelles pour li garder. » Premiers vous povés regarder » Manière, Attemprance et Franchise » Et Pité d’autre part assise ; » Vous ariés bien mestier de li. » Et Plaisance à ce corps joli, » Cognoissance et Humilités » Faites, et vous abilités, » Et vostre sens pas n’engagiés ; » Mes soyés si enlangaghiés » Que les trois vallés dessus dis » Refus, Dangier et Escondis, » Ne vous puissent porter contraire. » À ces mots me vois avant traire, Sans mettre y nul alongement, Et salue moult doulcement Toutes celles qu’en présent voi ;
Et mes yeus plus qu’aillours convoi Sus ma dame, tout en emblant. Là fui saisis de Doulc-samblant Qui me dist : « Amis, se j’osoie, » Comment que hardis asses soie, » Je vous feroie millour chiere » Que ne fai, et ma serour chiere, » Plaisance, a bien vouloir dou faire ; » Mès cil vallet de put afaire, » Escondit, Refus, et Dangier, » Me font souvent pourpos changer. » Et toutes fois, pour vostre amour, » Nous commencerons sans demour » Une feste et un esbanoi, » Car point ne doit avoir d’anoi » La où jone gent se recoeillent. » Adont de toutes pars s’acoeillent Les pucelles au caroller. Liement me vint acoler Uns très gracieus jovenceaus Qui est moult bien amés de ceaus Qui le compagnent soir et main, C’est Desirs ; il me prist ma main En suppliant que je li preste ; Je li baille et il le m’arreste, Et dalès ma dame me met. Je ne sçai pas qui le commet À ce faire, mes quant g’i fui, Je ne vosisse pour un mui De florins tenir aultre doi.
Forment recommender je doi Plaisance qui, par grant revel, Chanta un virelay nouvel, Car toutes et tous resjoïr Nous fist ; or le voeilliés oïr.
Se loyalment sui servie Et bellement supplye De mon doulc ami, Il n’a pas le temps en mi Perdu, je li certifie.
Souvent se fault abstenir Et couvertement tenir Pour les mesdisans, Car il n’ont aultre désir Que grever et escarnir Tous loyaus amans.
Trop ont pluisours gens envie Dessus l’amoureuse vie ; Je l’ai bien senti ; Mès j’ai tout là Dieu merci ! Enduré à cière lie. Se loyalment etc.
Et pour ce qu’il scet souffrir Et soi sagement offrir. Il vendra le tamps Qui guerredon très entir
Li rendera sans mentir De tous ses ahans.
S’en servant n’estoit oye Sa proyere et recoeillie En trop dur parti Seroit, et son temps aussi Plorroit à chiere esbahie. Se loyalment etc.
Si tos que Plaisanche ot chanté, Jonece qui m’avoit hanté Et compagnié an et demi En dist un pour l’amour de mi, Lequel est tout prest del avoir Se celi vous volés sçavoir.
Assés je me recognoi. Coers qui s’esbahist de soi Ne scet qu’il fet ; De joie en péril se met Et en anoi.
Et pour ce qu’en ce parti J’ai plus avant obéy Dou temps passé Qu’il ne besongnoit à mi Dont j’en ai souvent senti Mainte durté.
En nom de tout esbanoi, Ma dame, je vous envoi De coer parfet Tout ce q’un amant prommet En bonne foi Assés je me recognoi etc.
Et voeil vivre sans soussi Lies et gais, je le vous di ; Car j’ai esté Trop pensieus jusques à ci Car votre amour m’a saisi Et si navré
Que j’en perc sens et arroi ; Mes li bien qu’en vous je voi Me font si fel Que de péril m’ont hors tret Par leur chastoi Assés je me recognoi etc.
Franchise, qui moult est courtoise, Sa vois joliement entoise Pour chanter à bonne maniere Avecques sa serour, Maniere. Moult furent belles et doucettes, Et bel ouvroient leurs bouchettes En chantant les deus damoiselles. Vermeilles orent les maisselles Et bel estoient coulourées. Illoec furent moult aourées
Pour gracieuses et mignotes Ens ou nom de lor douces notes ; Et d’un virelay bel et gent Qui fu chantés voiant la gent.
Se par honnour sui donnée Et de coer enamourée À mon doulc ami, Qui m’aimme bien et je li, Je n’en doi estre blasmée
Car je puis bien dire ensi : Onques en lui je ne vi Chose desrieulée. Mès loyalment jusqu’à ci M’a honnouré et servi Et trop bien m’agrée
La grasce et la renommée De tous bons recommandée Qui est dedens li ; Car onques n’en defalli Soir ne matinée Se par honnour etc.
Trop seroient enrichi Losengier et bien parti De bonne journée, S’il estoient tout onni
Et les bons mis en oubli ; J’ai aultre pensée.
Cils l’aura, dont sui amée Et souverainne clamée, Bien l’a desservi, Or se conforte par mi, Et de riens il ne s’effrée Se par honnour etc.
Ensi estoient en solas Et chantoient, dont hault, puis bas, Si com les chançons l’aportoient. Mès quoi qu’ensi se deportoient Les damoiselles au chanter, Je m’ose bien et puis vanter Les trois compagnons dessus dit, Refus, Dangier et Escondit N’avoient cure de la feste ; Ançois crolloit cascuns la teste. Riens ne voient qui lor souffise. Pour quoi sont tel gent en offisce ? Il estoient là en la place. Riens ne voi en euls qui me place ; Car il avoient, li larron ! Trois testes en un chaperon ; Ne je ne passe pié avant Qu’il ne me soient droit devant Le regard, et en mi la chiere Sus moi on sus ma dame chière.
Haro ! que je les vois envis. Quant il me regardent ou vis À painnes pui je ouvrir la bouche Pour chanter que cascuns en grouce. Il sont ores de put afaire. Se je ne cuidoie fourfaire D’amende que quarante livres J’en seroie tantos delivres, Car j’ai bien volenté et ire Que d’euls en mi la place occire, Mès je ne les ose envaïr Ne sus eulz montrer mon aïr, Seulement pour ce que ma dame Rit à la fois sus eulz, par m’ame ! Et soeffre bien qu’il soient tel Soit à la feste on à l’ostel. De tout ce qu’il font elle jue, Et je me defris et mengüe. Je vodroie, par saint Remi ! Qu’il fuissent ores droit en mi La grant mer, en une escuielle, Ou la langue euissent muielle, S’auroie paix de leur parolle. Car quant je danse ou je carolle, Ou je fai aucun esbanoi, Il en ont tristece et anoi, Et me sont trop fort en aget. Cure n’euisse de tel get, Car je n’i puis nul bon point prendre. Se me convient-il à euls rendre
Et estre en leur subjection ; Mès c’est voir sans devotion, Car je n’i ai point d’amisté. Tout le temps que j’ai là esté Il n’orent aillours leur regart Fors dessus moi, se Diex me gart ! Au mieulz que je puis je m’en passe. Doulc-samblant pas ne me trespasse Au chanter, ançois m’en requiert. Par sa parolle me conquiert Un virelay de tel chant qu’ai ; Moult bellement illoec chantai.
Mon bien, ma paix et m’amour Mon souvenir nuit et jour, Et toute ma joie, Se vous voliés je seroie Resjoïs de ma dolour.
Non, ma dame, que je voeil Biens deviser sus vo voeil, Ne jà il n’aviegne Mès proyer que vo vair oeil, Qui sont simple et sans orgoeil, De moi l’on souvienne,
Quant ensi vendra à tour, Car il sont d’un bel atour. Trop mieulz en vaudroie
Se par vo gré en avoie À chief de fois le retour Mon bien etc.
Ne de riens je ne me doeil Que le bien qu’avoir je soeil Tout-dis ne me viegne. Si tretos que je recoeil Le regart de vostre accoeil, Que Diex parmaintiengne !
Je me conforte en douçour Et le fai pour le millour, Car, voir se j’estoie, Plus grans cens fois que ne soie, S’ai je conquis toute honneur Mon bien etc.
Humilités, qui moult est belle, Ne fu pas au chanter rebelle ; Et pour ce qu’on n’avoit encor Dit nul rondel de chief en cor, Elle en dist un bel et joli, Lequel voeil pour l’amour de li Recorder, car de belle bouche En issi la vois lie et douce
Amours je vous regrasci En quan que vous m’avés fait
Le temps me plest bien ensi. Amours etc. J’ai mon coer mis et censi À bel et bon et parfait Amours etc.
Desirs fu forment esméus Et de chanter tous pourvéus Un rondelet bel et plaisant. Tels fu, si com je truis lisant.
Pour vous, doulce créature, Me fault souffrir nuit et jour Maint assault plain de dolour. Pensers si garni d’ardure Pour vous etc. Regardés quels mauls j’endure. Se briefment n’ai vo douçour Morir m’estoet sans sejour. Pour vous etc.
Encor en fist un aultre après Desirs, qui m’estoit assés près, Et lequel j’oy volontiers, Car il poursievoit les sentiers Que j’ai à mon pooir tenu. Je l’ai assés bien retenu, Car g’i mis mon coer et m’entente. Si le vous dirai sans attente :
La pointure qui me point, Dont conseillier ne me sçai. Nuit et jour ne cesse point. La pointure etc. Et si me point si à point Que riens ne crienc son assai. La pointure etc.
Pités, qui fu de bon afaire Un virelay volt droit là faire, Et puis le chanta doucement. Proyer ne s’en fist longuement, Car elle estoit assés aisie D’estre gaiette et envoisie. Là remonstra de coer discré Ce dont on li sot tres grant gré Et qui grandement m’abelli. Vous l’orés pour l’amour de li.
Mesdisant sont moult hardi Qui s’ensonnient de mi. Ne soevent comment, Et mettent empecement Entre moi et mon ami.
Cuident-il par leur gengler Mon ami vers moi grever
Ne porter contraire ? Certes, nennil ; c’est tout cler Que je l’aimme sans fausser Et bien le doi faire.
Il m’a loyalment servi Doubté, cremu, obey ; Si l’ai-je souvent Refusé ; mès vraiement Onques ne s’en desconfi. Mesdisant etc.
Pour faire leurs coers crever, En avant li voeil monstrer Chiere debonnaire ; Par quoi s’il les ot parler Cause aura de tout porter Soi souffrir et taire.
Bien le saura faire ensi, Et l’a fait jusques à ci Moult courtoisement. S’en aura tel paiement Qu’il vault et a desservi. Mesdisant, etc.
Doulc-samblant, qui fu gens et cointes, De tous et de toutes acointes, Ot en la feste grant puissance Avec sa serour Cognoissance. Ne se fisent gaires pryer ; Ains chantèrent sans detryer
Un virelay bon et nouvel. En euls oant pris grant revel, Tant ens ou chant com ens ou dit Vous l’orés sans nul contredit.
Je n’ai bon an ne bon jour, Ne reconfort ne douçour Ne souvenir qui le vaille, Se vos regart ne le baille Ma droite dame d’onnour.
Dont souvent sui esbahis ; Car je ne puis pas tout dis Estre dalès vous. Quant g’i sui c’est uns périls Pour mesdisans, ce m’est vis Qui voient en nous
Aucun vrai signe d’amour Dont genglent li trahitour ; C’est la mort, c’est la bataille Que j’ai bien mestier qui faille Pour alegier ma dolour. Je n’ai etc.
Pour ce, humblement escris À vous, ma dame de pris, Com li vos tres tous ; Et vous di que je suis cils Qui plainnement est ravis En vos maintiens douls.
C’est mon bien, c’est mon retour ; C’est ma joie et mon sejour ; Il n’est riens dont il me caille Fors que briefment vers vous aille Pour remirer vo colour. Je n’ai etc.
Quant Attemprance à son tour vint Et que chanter il le convint, Elle n’en fu pas trop escarse ; Mès d’une vois à point esparse Et qui volentiers fu oye Chanta. Se dist la resjoye, Ce me fu vis, un Virelay Le quel je dirai sans delay.
On dist que j’ai bien maniere D’estre orgillousette. Bien afiert à estre fiere Jone pucelette.
Hui matin me levai Droit à l’ajournée ; En un jardinet entrai Dessus la rousée ;
Je cuidai estre première Ou clos sus l’erbette,
Mès mon doulc ami y ere Coeillans la flourette On dist etc.
Un chapelet li donnai Fait de la vesprée ; Il le prist, bon gré l’en scai ; Puis m’a appellée.
« Voeilliés oïr ma proyere, » Très belle et doucette » Un petit plus que n’affiere » Vous m’estes durette. » On dist etc.
Jà ne seroient nul jour las Jone gent d’estre en tel solas, Car leur nature le requiert Qui toutadies avant conquiert Et les encline en tel besongne ; C’est la plus especiauls songne Qu’il ont ne qu’il voeillent avoir. Il n’ont cure de grant avoir ; Il on droit, car or ne argent Dure petit à jone gent. Quant il l’ont, liement l’espardent ; Et s’il ne lont, il s’en retardent. Je, qui jà telz assaus souffri Tous me deris et me defri Quant à la fois il m’en souvient Des aventures qu’il convient
Un jone amourous endurer. Ne sçai comment il poet durer Tant dou corps que de sa chevance ; Mès fortune ou le temps l’avance Qui l’aydent, par soubtieus cas. S’il n’a rente, s’a-il pourchas ; Car tout dis vient ors et argens Par droit usage aux jones gens, Et se lor est le temps confors. Or revenons au fait de lors Et dou jour dont loer me doi, Que je tenoie par le doi Ma droite souverainne dame. Je ne vosisse adont, par m’ame ! Estre Roy de Constantinoble Ou d’un royalme encor plus noble, Et je ne fuisse en ce parti. Je l’avoie lors bien parti Et grandement, au dire voir. Me sçai comment poroie avoir La fortune à ceste pareille. Las mès ! entrées que j’appareille La parolle, pour dire un mot, Je ne sçai se li uns d’euls m’ot Des vallés ci nommés devant, Mès il traient tous trois avant. Seul de leurs regars m’esbahissent ; Il me murdrissent et trahissent. Pourquoi sont-il si près de moi Quant g’i pense tous et larmoi.
Toutes fois Franchise et Pité, Cognoissance et Humilité Voïent bien que pas ne sui aise. Nom-pour-quant cascune s’apaise À ce que je remonstre et die À ma dame ma maladie. Mès elles n’en osent parler, Ne vers moi venir ne aler. Le temps en laissent convenir, Viegne ensi qu’il poet avenir. Se n’i voeil-je, ne quier nul visce. Là fui servis d’un bel servisce De Jonece, mon compagnon ; Pour ce souvent s’acompagnon Avec les bons qu’on en vault mieulz. Il, qui tout dis avoit les yeulz Sus moi et sus ma dame ouvers, Et qui se tenoit tous couvert Afin qu’on ne s’en presist garde, Voit bien, par ce qu’il me regarde, Que j’avoie très grant desir, Mès que j’euisse le loisir, De dire et monstrer quelque chose ; Et si ne puis, aussi je n’ose, Pour les vallés qui sont ensamble. Que fist-il ? trop bien ce me samble. Un anelet d’or il portoit Où à la fois se deportoit ; Mès celi il laissa chéoir Pour nous en parolle enchéoir ;
Et lorsqu’il le senti chéu, Si com il l’en fust meschéu, Il fist forment l’ensonnyé, Et là a requis et pryé Que on li voeille aidier à querre. Et cascune et cascuns à terre S’abaissent après l’anelet ; Et méismes li troi vallet, Lesquels je ressongnoïe si, En l’erbe le quèrent aussi. Lors fui boutés de Doulc-Samblant Qui me dist, ensi qu’en emblant : « Passe avant, car on t’a fait voie. » Ne voi personne qui te voie. » Parolle à ta dame ; il est tamps. » Et je, qui pour li sui sentans Pluisours assaus, li dis : « Ma dame, » Vostre amour m’a si pris, par m’ame ! » Que je ne puis maniere avoir ; » Et s’il vous plaisoit à sçavoir » Dont ce vient, c’est, en loyauté, » En pensant à vostre beauté. » Le bien de vous et le grant sens » M’a conquesté de tous assens. » Cils se poroit à droit prisier » De qui vous dagneriés brisier » Les mauls, seul de vos douls regars. » Plus ne parlai car je regars Que l’anelet si fu trouvés, Et oy qu’on dist : « Vous devés,
» Jonece, par raison le vin. » Vous voliés aler au devin » Pour demander vostre anelet. » Dont sallent avant li vallet Qui furent fel et despitous Et encontre moi peu pitous, Et me disent : « Trayes en là » Et je respondi : « Ve-me-là ! » Tout le plus grant bien que je pris De ma droite dame de pris, Fu que je vis après ma note Sa belle bouchette mignote En riant un petit mouvoir. Plus n’i ot fait ne dit non voir, Ce fu assés ; bien me souffist. Or vous dirai quel chose on fist. Là fu qui dist ceste parolle, Qu’on laiast ester la carolle Et qu’on presist aultre revel. Dist l’un : « J’en sçai un tout nouvel » Que je voeil monstrer et aprendre » Et qui bien est tailliés dou prendre. » Quel est le ju on li demande. Il respondi à la demande : « C’est cils de la pince merine. » Enfant de Roy et de Royne » Le poroient par honneur faire. » Tout s’acordent à cel afaire. Nuls n’i est à qui il ne place. Là fu le ju jués en place.
Or nous convenoit entre nous Estre en estant ou en genouls. Si nous asséins environ De ma dame, et en son giron Mist cascune et cascuns son doi Pour le ju dont parler je doi. Et cils qui en fist la devise Disoit ensi, quant je m’avise : « Robins ne poet dormir ou clos » S’il n’est de fleurettes enclos. » Et dist que jà n’i dormira » Jusqu’à tant que sa mie aura » Et un et deus. » — « Or vous levés » Dist on à moi, vous le devés. » Je me levai sans nul delai Et un petit en sus alai Environ dix ou onse apas, Par quoi ne les oïsse pas, Et me mis en un buissoncel Qui séoit dalès un moncel. Je croi que il fu fais pour mi, Car il estoit tous croes parmi, Beaus et foellus, ombrus et vers. J’estoie laiens tous couvers De foeillettes à toutes pars, Et toutdis estoit mes espars Et mon regard dessus ma dame Pour qui amours le coer m’entame. Elle fait bien à regarder. Et celles qui l’ont à garder
Maniere, Attemprance et Beautés, Et Doulc-Samblant qui est bien tels Qu’il ne me dagneroit mentir, Et Pités qui me lait sentir Qu’Umilités trop bien l’ordonne, Et Cognoissance qui me donne Grant confort quant ceulz voi et cel Qui sont tout vallet et pucelles Pour euls plainnement asservir. Je sui bien tenus de servir Dame si bien acompagnie D’une si doulce compagnie ; Et pour ce que je le convoi De douls regars que li envoi Qui en regardant m’abilitent Et qui grandement me delittent, Monstrer voeil que je ne dors mie ; Car sa doulce phizonomie Me fait bonne matère avoir Pour dire une balade voir.
Maniere en plaisant arroi Est forment recommendée En Dame, et fust fille à Roy ; Car, quant elle en est parée, Elle est de tous honnourée, Amée et prisie aussi Pour le bien qu’on voit en li.
Et c’est bien drois, par ma foi ! Car manière à point arrée, Soit à vue, ou en requoi, Est volentiers regardèe. C’est vertus moult renommée. Onques coers ne le hay Pour le bien etc. Et pour ce que je perçoi Que ma dame en est armée ; Sui je hors de tout anoi, Car elle est de bons nommée De grasce et de renommèe, La parfette au coer garni. Pour le bien etc.
Entroes que Beautés et Plaisance, Desirs, Maniere et Cognoissance, Doulc-Samblant et Humilité Franchise, Attemprance et Pité Entendoïent aux noms donner, Ensi qu’on les doit ordonner, Et que le requiert ii reviaus Et le ju qui est moult nouveaus, J’avoie ailleurs mis mon entente, Ensi que bonne amour me tempte, À la balade dessus ditte, Comment qu’elle fust moult petitte. Depuis ne fui je pas alés Trop loing, quant je fui appellés, Et me tu dit : « Hanin ! Haynau ! »
Je respondi : « Pié de chevau ! » Et puis on dist : « Que voels que face ? » Ei je responc : « Ce qu’à Dieu place. » — « Or nous dittes, sans couroucier, » Lequel vous avés or plus chier » Qui vous raporte sans delay, » Ou flour de lys, ou flour de glay, » Ou la roze, ou la violette, » Ou la consaude joliette, » Ou bonne-aventure, ou fortune, » Ou le cler soleil, ou la lune. » Et je qui tout-dis m’aventure Je respondi : « Bonne-aventure. » Bonne-aventure avant salli. J’avoie bien afaire à li. Desir ot-on ce nom donné Par le ju devant ordonné Je fui moult lies par convenant Quant je le vi à moi venant, Et il se resjoy foison Quant il me véy ou buisson. « Amis, dist il, ci sui venus, » Pour vous porter. G’y sui tenus. » Et je li dis : « C’est bien mes grès. » Lors est laiens o moi entrés, Pourvéus pour moi enchargier, Ne il ne s’en voelt atargier ; M_s il convient voir qu’il s’afarge ; Car si tre-tos com il m’encarge, Il m’est avis de toutes pars
Que ce soit fus et que tous ars, Et que je soie en mi la flame. J’escrie lors : « J’ars tous et flame ! » Desir, Desir ! mettés moi jus. » Jués vous ores de telz jus » Qui me voles ensi ardoir ? » D’aler avant n’ai le pooir. » Je senc le fu qui me sousprent, » Qui tout me bruist et esprent. » Issiés de ci et appellés » Ceuls et celles que vous volés. » Dittes qu’en me vigne secourre ; » Car vraiement j’ars tous en poure, » Ne je ne senc que flame et fu. » Et si ne sçai mies par ù » Tele ardour puist venir ne nestre, » Fors seulement q’une fenestre » À la manière d’un petruis » Dedens ce buisson voi et truis. » Se li fis-je orains de mon doi. Certes moult bien comparer doi Ce meffait ; car par là souvent Ai je hui véu le doulc convent Que ma très souverainne garde ; Quant bas et hault par tout regarde. « Cesle ardour est par là entrée, » Car je n’i voi nulle aultre entrée, » Dittes, Desir, ai je dit voir. » Et cils qui bien fait son devoir Que del ardant fu atisier,
Me dist : « Vous vos ahatiés hier » De porter, comme bons vassaus, » Les merveilles et les assaus » Qu’aux pluisours jones gens aviennent » Qui par ce buisson vont et viennent ; » Et je vous voi jà recréant. » Amis, amis, je vous créant » Que quant de ci vous partirés » Vraies ensengnes en dirés » À ceuls qui oïr les vodront, » Par quoi mirer il s’i porront. » — « Haro ! di je, j’en sçai assés » Car je sui jà mas et lassés. » Estes vous pour ce ci commis ? » Venus le m’avoit bien prommis, » Que, se longuement je vivoie » Et avecques vous arrivois, » Que j’auroie à souffrir foison. » Et se vous scavés la poison » De ceste ardour qui m’est si griés, » Je vous pri, qu’elle me soit briés, » Car pas ne sui fors pour porter ; » Se m’en poriés bien déporter, » Car ce fais ci trop fort me charge. » Je n’ai pas apris si grant charge. » J’estoie assés à paix avant, » Quoique dangiers me fust devant. » Mieuls ameroie o lui tout dis » Et refusés et escondis » Que d’estre en penitence tele.
» Il n’est créature mortele » Qui longes porter le peuist, » Que briefment la mort n’en euist, » Car il me vient tout à revers. » J’estoie maintenant couvers » De foellettes et de vredure » Et je sui tous rempli d’ardure. » Or, me dittes s’onques nuls fu, » Fors que moi, ens ou pareil fu ; » Car j’auroie bien ma part d’ire, » Mès que je le puisse pardire, » Se j’estoie en ce monde seuls » Qui euisse esté augoisseus » Et passé parmi ceste flame » Qui trestout me bruist et flame. » Desirs qui est un grans brandons D’ardour, et qui en fait grans dons Là où il les cuide employer Me va erramment desployer Figures et exemples tels, Et me dist. « Or vous confortés » Amis, et si escoutés voir. » Vous volés, ce m’est vis, sçavoir » S’onques nuls fu dou fu attains, » Fors que vous, dont vous estes tains. » Nommer vous en voeil jusqu’à dis » Qui plus le sentirent jadis » Que vous n’ayés fait, Dieu merci ! » À tout le mains jusques à ci. » Dis ! voires vingt, se mestier fait !
» Ou un cenz ! qui furent si fait, » Si pris, si attaint et si ars » Que hardemens, avis ne ars » Ne les en porent aidier onques. » Et je li respondi adonques : « Or les nommés ; je les orai » Parquoi oublyer m’i porai. » — « Volentiers. Moult en fu Phebus » Del ardant fu d’amours embus » Pour Dane qu’il desiroit si, » Et celle le fuioit ensi » Qu’on fuit ce dont on ne fait compte » Onques Phebus, dont je vous compte, » N’en pot belle parolle avoir, » Tant li fesist-il à sçavoir » Comment desirs le pooit traire. » Tout dis li fu dure et contraire. » Et Orpheus pour Proserpine » Qui se pinoit dessous l’espine, » Que Pluto ravi et embla. » Orpheus ses chans en vuerbla, » Et prist sa harpe belle et bonne, » Et sen vint droit dessus la bonne » D’enfer où siet la droite entrée » Par où sa mie y fu entrée » Que Pluto porté y avoit. » Cils, qui trop bien harper savoit, » Sa harpe attempra doulcement. » Tant harpa et si longement
» Que les Diex, pour la melodie, » N’en y a nul qui mot en die » Tout ouvrirent encontre li. » Et Orpheus au corps joli » Trouva sa mie, ce me samble ; » Et parlerent lonc temps ensamble. » Et l’a dou ravoir calengié. » Mès on trouva qu’elle ot mengié » Dou fruit d’enfer, quant elle y vint. » Pour ce demorer li convint. » Mès Orpheus, si com bien sçai, » S’en mist toutes fois en l’assai ; » Ce fu amour et ardour grans ; » Et s’estoit dou véoir engrans » Quant en enfer, où tel val a, » Pour Proserpine il s’avala. » Et pas ne fait à oublyer » Léander, mès à publyer » Et l’ardour dont tant il ama » Héro pour qui il s’entama. » Toutes les nuis un brach de mer » Nooit li preux pour ceste amer. » Point ne visoit à la tempeste » Dont la mer souvent se tempeste. » Tant i ala et tant y vint » Qu’enfin demeurer li convint. » Entre Albidos et l’autre dune » Fu il souspris d’une fortune » Et laquele il ne pot passer. » En noant le convint lasser ;
» Et là où mainte nefs arrive » Fu trouvés mors dessus la rive. » Et ne fu plains d’ardant folie » Et de grande mélancolie » Pymalion, quant il bailla » À l’image qu’il entailla » Sa mour de si ardant entente, » Espris dou brandon dont je tempte » Maint baceler et mainte dame. » Il, en priant, rendi là ame. » Cepheus n’en ot mie mains. » S’estoit il en tres bonnes mains » Eschéus, s’il y presist garde. » Mès les flamesches de ma darde » Ne scevent nullui deporter. » Grant ardour le vint enhorter, » Et l’amonnesta et sousprist, » Quant la melancolie il prist » De monter à mont un lorier » Pour véoir avant et arrier » S’il veroit point venir sa dame » Qui loyalment l’amoit, par m’ame ! » Car un usage entre euls avoient » Qu’en un gardin il revenoient » Parler de leurs amours ensamble. » Or en defalli, ce me samble, » Héro, qu’elle un jour point n’i vint ; » De quoi à Cepheus mesvint. » Quant il voit que le soir approce » Pour infortunés se reproce,
» En tel argu pensant à li » Soudainnement il tressalli, » De l’arbre chéi jus à terre. » Il ne le convint aillours querre. » Là fu trouvés, là est ses lis, » Car il y fu ensepvelis. » Tubulus gousta moult mes flames. » Le record n’en est mies blames, » Car dou gouster et dou sentir » Peu de gens en voi repentir, » S’il ne sont d’attemprance dure. » Mès li touseaus en ceste ardure » Persevera et rendi ame. » Ensi est escrit sus sa lame. » Le Dieu d’amours en leva bulles » Et dist que loyal fu Tubules. » Narcisus fu de franche orine, » Enfés de Roy et de Royne ; » Tres beaus fu et de noble arroi. » Fille de Royne et de Roy » Enama ; Equo ot nom celle. » Elle moru jone pucelle. » Nom-pour-quant, s’elle morte fu, » Onques estaint n’en vit le fu » Narcisus, tel quil le portoit ; » Mès nuit et jour li enhortoit » Que il perseverast avant ; » Et li remettoit au devant » Equo la belle et bonne et sage. » Or avoit Narcisus d’usage
» Que d’aler ens es bois chacier » Pour son esbanoi pourchacier. » Il, qui estoit très bons ouvriers » De mettre avant chiens et levriers, » À la chasse un cerf accoeilli ; » Et cils au cours le recoeilli. » De près le sieut li jouveuceaus, » Passe vallèes et monceaus, » Preories et grans herbois. » Venus s’en est en un beau bois ; » Et assés près d’une fontainne, » Qui de toutes gens fu lontainne, » Prist Narcisus le cerf à force. » Il méismes droit là l’escorce » Et la cuirie aus chiens en fait, » Car bien savoit ouvrer dou fait. » L’aigue qui couroit ou ruissiel » Rafreschissoit le jovenciel. » Pour la calour qui estoit grans, » Fu Narcisus forment engrans » Que de la fontaine il peuist » Boire et son sool en euist. » Adont à la fontainne vint. » Quant il y fu, se li souvint » D’Equo que tant amé avoit » Que conseiller ne s’en savoit. » Narcisus s’abaisse pour boire ; » Et l’aigue qui est clere et noire » Et qui siet en lieu orbe et sombre, » D’une personne li fait ombre.
» Quant Narcisus en voit la fourme, » Ardour l’amonneste et enfourme » Que briefment c’est Equo sa mie » Et que perdu il ne l’a mie. » Adont se lieve contremont ; » Et volentés si le semont » Que de cryer envois ! envois ! » Equo ! Equo ! à clere vois. » Le son des bois respont sans faille » Tout ce que Narcisus li baille. » À la fontaine s’abandonne, » Car miréoir, ce dist, li donne » Qu’il voit Equo en propre face. » Tant li plet qu’il ne scet qu’il face. » Il s’abaisse et souvent en boit. » En ceste ardeur s’i il s’emboit » Que droit là, sans partir, se tient. » Et tout entirement maintient » Que il parolle bouche à bouche » À Equo sa mie très douce ; » Car le son retentist et dist » Tout ce que de Narcisus ist. » Là se plaint et pleure et souspire ; » Sa vie et sa santé empire, » Car il est là tant longement, » Sans mettre en soi aliegement, » Espris d’un tel tison ardant » En la fontainne regardant » Par son samblant une figure, » Et telement s’i esvigure
» À regarder, dont près, dont loing, » Qu’il n’a aillours entente et soing, » Ne aultre part ne voelt aler ; » Car vis li est qu’il ot parler » Equo, si-tos com il parolle » Soit bas ou hault une parolle. » Ceste ardour ensi le demainne » Jusqu’à tant qu’en la fin le mainne. » Ensi Narcisus pour sa dame » Rendi en cel estat là ame. » Paris, qui fu à Priant fils, » De son damage estoit tous fis » Quant il ala en Gresce querre » Feme pour lui par fait de guerre ; » Car Helenus et Cassandra » Disoïent bien : Quant hors saudra » Paris, pour faire emprise tele, » C’est no destruction mortele. » Et toutes fois, pour leur parler » Il n’en laissa point à aler » En Gresce, ains y ravi Helainne » Dont la guerre fu si villainne » Com il y pert et y parra » Tant que de Troies on parra. » Acillès pour Polixena » En amoureuse ardour regna. » Et qui voelt savoir par quel tour, » Il convient prendre son retour » Ci devant et droitement-u » Li amans à son coffre fu
» Où il ot jà mis son image » Et on vera à quel damage, » Comment Acillès fu menés, » Espris d’ardour et fourmenés. » Tristrans aussi sus tele fourme, » Si com sa vie nous enfourme » Qui bien justement l’examine. » Dou fu d’amour, qui maint coer mine, » Telement fu examinés » Que jusques en la fin menés. » Maint Philozophe aussi j’en sçai » Qui en chéirent en l’assai » Et furent feru de la darde. » Premiers qui Ovide regarde » Vregile et Aristotle aussi, » On voit que ce fu d’euls ensi. » Compains, il n’est nuls qui ne passe » Parmi ce fu, s’il a espasse, » Tempre ou tart, mès c’en est l’adrece, » Le joli Buisson de Jonece. » Foi que doi à saint Innocent ! » J’en nommeroie jà un cent, » Voire, par Dieu ! un grant millier, » Se tant voloie travillier, » Qui tout en ont esté bersé, » Ardament espris et arsé. » Mès, nennil ; il m’en fault issir ; » Car je n’ai mies le loisir ; » Et se nous fault de ci vuidier. » Que poent maintenant cuidier
» Ceuls et celles qui sont là-jus, » Qui s’esbatent aux pluisours jus » Et qui à riensnée n’entendent, » Fors seulement qu’il nous attendent. » Il dient ensi, et de voir, » Que je ne fai pas mon devoir » De vous porter, quant tant demeure. » Et je li respondi en l’eure : « Desir ! Desir ! trop me hastés ! » Saciés que je ne sui pas tels » Que je puisse de ci partir. » Vous me véés, com un martir, » En penitance et en ardure. » Jà tant que ceste ardour me dure » Je n’ai cure de nul revel » Ne de ju, tant soient nouvel. » Toute joie m’est marison. » Je ne quier que ma garison. » Si vous pri qu’il vous viegne à point » Que vous regardés sus ce point » Par quoi briefment reconfort aie » De ce mal qui si fort m’esmaie. » À ces mos Desirs me respont, Qui de moi pas ne se repont : « Compains, compains, ce ne poet estre » Que nullement voyes le prestre » Qui jà jour ses reliques blasme. » Diex me desfende de tel blasme » Que jà des miennes je mesdie » Pour nulle chose qu’on m’en die,
» Car je n’i sui mie tenus. » J’ai esté tous jours retenus » De Venus et de son conseil, » Pour ce que j’enhorte et conseil » Que ses afaires est moult gens, » Voires à toutes jones gens. » Et le fu dont elle s’esbat » Je le recorde pour esbat. » Se tu t’en plains quele est la coupe ? » Quant tu bois à otele coupe » Que les amans dessus nommés » Qui grandement sont renommés » En la vie des amoureus. » Tenir t’en dois pour éureus » Quant Venus t’a tant adagnié » Que le buisson t’a ensengnié » Par où toutes jones gens passent, » S’en mi chemin ne se mespassent. » — « Desir, di-je, point ne m’en plains ; » Mès pour ce que je sui tous plains » D’ardour, enflamés et espris, » Et noient ne l’avoie apris, » Ce me fait gémir et cryer. » Si vous vodroie bien proyer » À jointes mains et en jenous » Que ci bellement entre nous » Vous vo voeilliés tant entremettre » Que de ce fu à coron mettre, » Car de vivre en un tel parti » Je l’auroie trop mal parti. »
Tant parlai et si bellement Que cils, qui assés fellement M’avoit remonstré, ce m’est vis, Une grant part de son avis À moi réconforter s’acorde L’estat, comment il le recorde. « Compains, dist il, je partirai » Et devers vostre dame irai » Et devers ses pucelles toutes » Qui ne sont dures ne estoutes, » Mès d’une accointance très douce, » Et lor dirai, car le fait touche, » En quel ardour vous sejournés. » — « Haro, di-je, très bons jours nés » Me seroit, s’ensi le faisiés. » Il me respont : « Or vous taisiés, » Car ensi le ferai sans faille » Que presentement le vous baille. » Il prent congié ; de moi se part ; Mès encor, ançois son depart J’avoie une chançon petite Qui estoit assés bien escrite. Je le pris, et se li donnai Et en li baillant ordonnai : « Vous donrés, de par le malade, » À ma dame ceste balade, » Et li dirés, aussi à celles » Qui sont lès li com ses pucelles, » Comment je sui en l’ocquison » De li, embrasés dou tison,
» Si qu’à painnes puis-je parler. » Dist Desirs : « Laissiés moi aler ; » Je vous cuide trop mieulz aidier » Que vous ne sauriés souhaidier. » Desirs se part, et se me let Au partir un sien anelet Ce sont ières dou revenir. Il saura trop mieulz avenir Et adrecier à ma besongne Puisqu’il en a empris la songne Que je ne feroie à nul foer, Car il cognoist assés le coer De ma dame, ensi q’uns servans Qui lonc temps a esté servans Entre les dames et pucelles. Je croi bien qu’il parra à celles Si sagement et si à point Que je ne m’en plainderai point. De moi se part, Diex le convoie Et doinst que briefment le revoie ! Car j’auroie trop grant mestier Que bien il peuist exploitier. Le retour de lui moult me tarde. Souvent de celle part regarde Parmi le petruis en couvert Que de mon doi avoie ouvert. J’en fesoie adont ma fenestre. Une heure à destre et à senestre Regardoie avant et arrière Et me tenoie à la barrière.
Aultre remede je n’i truis À présent que de ce petruis ; Et il m’estoit trop bieu séans, Car ma dame et tous les séans Véoie, et point ne me véoient Endementroes qu’elles séoient. Desir, qui est bon usagier, Quant il voelt, d’estre messagier, Leur sourvient garnis de parolle ; Mès ne sçai de quoi il parolle. Au retour il le me dira, Ne jà riens ne m’en mentira Ou cas qu’il le m’a en convent. Je regardoie moult souvent De ce lès et de celle part Mès pour ce de moi pas ne part Le fu ne l’amourouse flame, Ançois me bruist et enflame ; Je ne m’en puis desfinceler. Car je le senc estinceler Environ moi. Haro ! quel hoste ! Quant il avient que mes yex oste De ma dame et ailleurs les mec, En peu d’eure les y remec, Ensi que cils que tout dis tire À monteplyer mon martire. Et c’est chose legiere assés, Car je ne puis estre lassés De remirer et de véoir Le fu qui me fait enchéoir
En l’ardour dont je sui attains. Si sui je près sus l’estre estains. Or nest pensée qui n’aviegne Attendans que desirs revienne Et que nouvelles me raporte. En pensant illoec me deporte À faire un lay presentement, Car j’en ai assés sentement Et matère par ces deus mains. Je m’en passaisse bien à mains ; Mès puis qu’il fault qu’il soit ensi, Très humblement j’en regrasci Amours qui de ses biens m’envoie, Et qui aussi m’a mis en voie De faire le lay sus tel fourme Que mon fait requiert et enfourme.
Ardamment me voi espris Et sans confort De fu d’amours qui me mort, Si que tous fris Ou coer m’est ce fu escris Qui me remort Le gent corps, le bel deport, Et les douls ris De ma dame qui m’a pris Par son effort.
Se brief n’ai son reconfort, En ce pourpris Qui tous est d’ardour pourpris Et oultre bort Demorrai jusqu’à la mort, J’en sui tous fis ;
Car d’ardour Plainne de vigour Et de chalour Très aspre et très fiere, Sans douçour Me voi nuit et jour Espris pour Vous, ma dame chiere. S’en savour, Si cruel estour Qu’à ma dolour N’est mal qui s’affiere. Vostre amour, Maint plaint et maint plour Par grant tristour M’a fait mettre en biere.
Lamenteusement Cremeteusement Et secretement Bellement, Quant j’en ai espasse, Di en moi comment
Le temps me sousprent, Qui point ne m’aprent Nullement De segure grasce ; Ançois me deffent Tout esbatement, Car je voi souvent, Vraiement ! Qu’il me fuit et passe Trop legièrement, Sans aliegement Ne confortement Dou tourment Qui si fort me lasse.
C’est bien chose pour périr Quant joïr Ne resjoïr Ne conforter ne me puis ; Ains me fault ensi tenir, Et sentir L’ardant desir Dont je sui ars et bruis, Qui me fait plaindre et gemir Et ouvrir Tamaint souspir Plains de dolours et d’anuis. Et ne sçai où refuir, Pour garir Ne amenrir
Les grieftés qu’en moi je truis,
Mès quant mon coer examine Et le mine Jusques au fons de la mine, Je m’avise nom-pour-quant, En pensant. Que vous estes si benigne, Douce et fine, Que ceste ardour qui m’afine Me fera, je ne sçai quant, Confort grant ; Car vostre bonne doctrine Me doctrine Que, s’a point estes estrine, C’est tout en reconfortant Le plaisant Fait d’amours ; car si bon signe, J’adevine, Ont leur cours un seul termine Pour esprouver un amant Bien servant.
Dont je ne vodroie, Se Diex me doinst joie, Estre en aultre voie, C’est drois qu’on m’en croie, Que je sui ; S’une heure m’anoie, L’autre m’esbanoie. Quant je me fourvoie, Tantos me ravoie. Par autrui
Ardour me guerroie, Quel part que je soie ; Et si fort me loie Que ne la diroie À nullui. Mès quoi que je voie Et qu’amours m’envoie, Doulce, simple et quoie Tantost perderoie Mon anui,
Se vos vairs yex, Frans et gentieus Dagniés assir sus mon regart ; Mès si lentieus Ou si hastieus Les voi venir de celle part, Que petit mieulz Voir en tous lieus En est à mon coer qui tous art. S’en sui entieus Et très pensieus Quant fortune ensi me depart
De ses biens à golonnées. Quel presse a à tels données, Qui sont si infortunées Et si très mal ordonnées, Que les creatures nées Presens et passés Dou cognoistre acoustumées Dient que ce sont fumées
De dolour environnées, Et que de tels corrovées De deus ou de trois denrées On a plus qu’assés. Fortune, ensi tu m’effrées, Quar je crienc tant tes posnées Et les dures destinées, Je ne sçai à quoi tu bées. Or le voes or le devées ; De riens ne t’est sés. J’ai jà servi matinées, Soirs, nuitiés et journées, Termes et mois et anées. De quoi sont recompensées Mes painnes et mes pensées ? Di le, se tu scés.
Et pour ce que grant et petit Te tiennent en si grant despit, Je croi aussi, se Diex m’ayt ! Que tu es si despitte. Tu as maint coer mort et murdrit. En toi croire n’a nul proufit, Tes oevres et tout ti delit Ne valent une mitte. Dangier, Refus et Escondit Me sont contraire et ennemit. Je n’ai ne triewes ne respit, Heure tant soit petite. Mon coer souspire font et frit ;
Je sçai, de voir on le m’a dit Que quant je ploure ton coer rit, Tant es fausse et trahitte.
Trop felon Sont ti don ; Ocquoison N’i a nulle de raison, Ce dient li ancïen Absalon Et Sanson Et Noiron Et le Roi Laomedon, Et Grieu et li Troïen. Salemon Ne Caton Ne Platon Ne sorent comparison Faire de ton fol maintien. Il n’est hom, Tant soit bon Ne preudom, Que tu prises un bouton De tant te cognoi-je bien.
En toi a tant de contraire Qu’on ne poet dire ne faire Nul bien ne nul exemplaire Qui puist ne qui doie plaire ; S’en sui tous abus. Nom-pour-quant je m’en voeil taire,
Et au doulc penser retraire De ma dame debonnaire, Comment en son doulc viaire Je sui tous embus, Car la doulce simple et vaire A un doulc regart pour traire Un coer retraire et attraire, Car nature y volt pourtraire Moult de ses vertus, Tant sont ses yeus secretaire De gentil et noble afaire Et si paiant sans fourfaire, Que nuls coers ne poet meffaire Qui en est ferus.
Et pour ce mon esperis Onques ne dort Ains veille et traveille fort, Pensant toutdis, Et appelle un paradys Le plaisant port De ma dame et le ressort De son cler vis. Nuit et jour y sui ravis. Et pas n’ai tort, Aussi j’ai espoir d’acort. Qui m’a prommis Que je serai resjoïs ; Dont tel recort Rendent à mon desconfort Trop grant avis.
En dementroes que Desirs songne De dire et monstrer ma besongne, Ensi qu’il scet que le fait touche À la simple, plaisant et douce, Ma droite dame, assi à celles Qui se tiennent pour ses pucelles, Et que bien estoit escolés, J’avoïe mis à l’autre lès Mon sentement, tout tel que l’ai, À faire et à ditter mon lay. Je n’estoie dont pas sans soing, Et il m’estoit assés besoing Que je présisse aucun deport ; Car cils qui mon message port Demora une longe espasse. Or n’est anoi que soing ne passe, Mès qu’il soit plaisans et ouvers. J’estoie ou buissoncel couvers Et environnés de vredure. Quoique mon coer fust plains d’ardure Si estoïent li mien espart Tout-dis tirant de celle part Vers ma dame ; ensi que soloie, Au regarder me consoloie La manière et la contenance De Desir ; aussi l’ordenance Comment il laboure et traveille Pour moi, ensi q’un preud’om veille Qui voelt estre bons et entiers.
Je sceuisse jà volontiers Quel chose il dist et qu’il procure. Selonc ce qu’il y met grant cure, Il deveroit bien besongnier. Je le lairai faire et songnier, Car je croi que c’est tout pour mi. Il y a plus d’an et demi Que je vosisse avoir éu Tel qu’il est, ossi pourvéu De bon avis que je le cuide ; Mès ançois que de ci je vuide Nouvelles me raportera, Ne jà ne s’en déportera. Or doinst Diex qu’elles soient belles ! Il ne fu mie trop rebelles Quant de là aler li requis ; Mès seulement je le conquis Par li aparler doucement. Il demeure moult longuement, Mès il ne le poet amender, Car qui bien voelt recommender Une personne à pluisours gens, Il fault estre moult diligens Et pourvéus de grant savoir, Maniere et contenance avoir, Tant en maniere com en fes. Je croi que Desirs soit si fes, Car il esploita bien et bel ; Je n’i voeil mettre nul rappel ; Et tout ensi qu’il li avint
Il le me dist quant il revint. Tout premiers, de ma dame il fu Aparlés qui demanda : « U, » Desirs, avés vous mis vostre homme ? » Et cils, qui pas ne me sournomme, Respondi : « Dame, ci devant » Ai je laissié vostre servant » Dedens ce buissoncel tous seuls, » Triste, pensieu et anguisseus. » Dont, se remede n’i mettés, » Il dist que vous li prommettés » Et donnés la mort, tout pour voir. » Quant de là le cuidai mouvoir » Je le trouvai en tel parti, » Que ne l’en euisse parti » Bougié ne jetté nullement ; » Car il est attains telement » Dou fu d’amours environ lés » Qu’il en est jà tous afolés » Et descoulourés en la face ; » Et quel chose qu’il die et face, » Et que grevé soient si membre, » Moult grandement il se ramembre » De Doulc-samblant vostre vallet » Qui bellement parler le let » À vous, sans get et sans envie. » Se dist, tant qu’il sera en vie, » Loer s’en voelt, car c’est bien drois. » Mès il en y a aultres trois » Dont il se plaint oultre l’ensengne.
» Desirs adonques li ensengne, » Refus, Dangier et Escondit. » Certes, dame, cil dessus dit » Font grandement à reprocier, » Car il ne vous ose approcier » Ne remonstrer qu’il li besongne » Pour ces trois, tant fort les ressongne ! » Il l’ont jà moult dur recoeillié » Et près au tencier accoeillié. » Or s’est-il sagement souffers » Et toutdis bellement offers » À vous, dame, et à ceuls servir, » Com cils qui se voelt asservir » Entirement à tous vos grés. » Dame, il est loyal et secrés, » Jones, friches et esbatans. » En tous lieus où il vient à tamps » Porte-il bonne grasce et bon los ; » Et bon renom, bien dire l’os. » Et vous estes jone et jolie » Et par droit amoureuse et lie, » Et bien digne d’avoir ami » De bon nom, par l’ame de mi ! » Si seroit une belle paire » De vous, se vos coers s’i apaire » Et que le voeilliés consentir. » Dame, voeilliés un peu sentir » Comment pour vous vit en ardure » Et la grant painne qu’il endure » Attendans la vostre merci.
» En tiesmoing ceste lettre ci » Qui represente le malade. » Adont mist avant la balade Laquele ma dame reçut, Car dou buissoncel le perçut. Si en fui un peu resjoïs, Car je voi qu’assés conjoïs Est Desir, si com que je cuide. Je ne me remu ne me uide Dou buisson, mès ançois regarde Celi qui moult sagement garde L’ordenance de sa parolle ; Car moult bel et à point parolle Par bon sens et par grant avis À ma dame, ce m’est avis. Car s’il ne l’euist fait à point Ma dame ne l’euist là point Oy parler si longement, Ne recéu si doucement La balade qu’elle tenoit. Mès trop bien elle s’abstenoit Dou lire ; et s’elle aussi s’en garde À chief de fois elle ans regarde, Et puis ses yeus tantost en oste. Or avoit elle là d’encoste Foi, Franchise et Humilité, Maniere, Jonece et Pité Qui bien Desir oy avoient ; Mès l’entente pas ne savoient De ma dame, ne son afaire ;
Ne quel response elle voelt faire. Si sallent avant Diex leur mire, Car bien l’ordenance en remire Dou buisson où je le convoi. Tout premierement Pité voi Qui parolle comme une sage, Car depuis oy mon message Dire tout ce qu’elle parla Et comment la besongne alla, « Dame, dame, ce dist Pités, » De vostre servant respités » La vie qui en peril gist. » Jà oés vous qu’il s’assougist » Et met du tout en vo franchise. » Il est d’une tres belle assise, » Toute tele que doit avoir » Un amourous. En li n’a, voir ! » Chose qu’il ne soit tous si fes » En dis en parolle et en fes, » Que doit estre un vrai coer secrés. » Il est humles, lies et discrés, » Obéissans, courtois et gens, » Acointables à toutes gens, » Friches, loyaus et biens celans, » Avisés et à point parlans, » De grant grasce et de bon renom, » Et porte bon los et bon nom, » Et s’est encores à parfaire ; » Dont j’en prise mieuls son afaire. » Tant en aurés vous plus grant gré,
» Se vous le mettés ou degré » De toute honnour par vostre emprise. » Ne pensés jà que je le prise » Pour chose que Desir là soit, » Car se de gengles nous lassoit » Nous le saurions bien mettre arrière » Trop plus avant qu’à la barrière. » Adont salli avant Jonece Et dist ensi : « Desir, et n’es-ce » De celi qui gist ou buisson ? » Je l’ai jà compagnié foison ; » Mes je l’ai voir toutdis véu » De sens et d’avis pourvéu, » Ensi qu’on doit véoir un homme » Dont le bien se nomme et renomme. » Tels est il ; il n’est mie doubte. » Et se les trois vallés redoubte, » Dangier, Refus et Escondit, » Il l’ont tant de fois escondit » Que c’est bien drois qu’il les ressongne. » Nuls ne nulle pour li ne songne » Ne ne met sa querelle avant, » Fors nous qui sons vostre servant. » Plus prisié ne soient li troi » Qui nous empècent nostre otroi. » Or véons, et bien le sçavés, » Que se nouvelles n’en avés. » Par nous vous n’en povés avoir » Cognoissance, ne riens savoir. » Et Desirs qui pas ne vous voet
» Decevoir, aussi il ne poet, » Tant que vous soyés dalés nous, » Vous prie humblement en genous » Que vostre servant recevés. » Et bien aviser vous devés » À ce qu’il vous dist et enhorte, » Car lettres de créance porte ; » Et encores n’est pas ci ditte » La balade belle et petite » Qu’en vos mains avés recéu. » Dont se bien l’aves concéu, » Et c’est chose qu’on puist oïr, » Voeilliés nous ent tous resjoïr, » Car d’oïr plaisance nouvelle » Toute joie s’en renouvelle. » Et ma dame lors le desploie Qui au lire le temps emploie, Tout ensi qu’il y ot escript, Vous en véés le contrescript.
D’ardant desir pris et attains Tains sui, et ceste ardour m’afine. Fine dame, je sui certains, Certains que la vie en moi fine. Y ne me poet estre aultrement Car je sui espris ardamment. Dame en vos douls regart humains, Mains jointes et la face encline, Cline mes yeus tous soirs, tous mains. Au mains regardés ent le signe
Si ne m’eslongiés nullement Car je sui etc. Se par vous n’est cilz fus estains, Tains ardans, plus vermaus que mine, Minera mon coer, je m’en plains ; Plains d’ardour, qui si m’examine, En mi ne voi aliegement Car je sui etc.
« Or regardés, ce dist Jonece, » Tres excellente dame, et n’es-ce » Grant chose d’amer loyalment. » Ceste balade est royalment » Fette et de sentement joli. » Parler voeil encor de celi » Dont elle vient et qui l’envoie. » Qui le moet et le met en voie » De faire ensi ? je di, par m’ame ! » Que c’est tout pour vostre amour, dame, » Dont il est si pris et laciés » Qu’il n’en poet estre deslaciés, » Ne ne sera, jà jour ne heure. » Mès trop simplement il labeure ; » Car pour chose qu’on vous en die » Ne qu’on monstre sa maladie » Ne qu’on le vous chante ne compte, » Par samblant vous n’en faites compte. » Dame ! dame ! par sainte Fois ! » On a eslongié pluisours fois » Tel dont on se repentoit puis. » Encores bien prouver le puis
» Par une dame qui jadis, » Il y a des ans deus fois dis, » Fist un virelay tout pour li » De sentement bon et joli. » Moult fu amourouse et courtoise » Née et nourie entre Esne et Oise. » — « Je voeil le virelay oïr » Dist-elle, s’on en poet joïr, » Car comment qu’il fust jadis fes » Si m’en sera nouveaus li fes. » Et Jonece en present li dist, Qui onques ne li contredist.
Par un tout seul escondire De bouche non de coer fait Ai-je mon ami retret De moi, dont je morrai d’ire. Helas ! que ma bouche fait, Ne comment ose elle dire Tout le contraire dou fait De ce que mon coer desire. Lasse ! je ploure et souspire ; Et si n’ai-je riens fourfet Fors que de ma bouche ai tret La glave pour moi occire. Par un tout seul etc. Et se jamès se retret Vers moi, Diex me puisse nuire ! Se briefment ne me remet
On point où amours me tire. J’en voeil mon coer assouffire, Maugré que la bouche en et ; Ne jà, pour cri ne pour bret, Ne s’en laira desconfire. Par un tout etc.
« Ensi, dame, com vous oés » Fu le virelay moult loés, » Et plus celle assés qui le fist ; » Et encores moult il souffist » À ceuls del amoureus offisce. » Aussi croi-je qu’il vous souffisse ; » Car bien doient les oevres plaire » Qui donnent voie et exemplaire » De toute recreation. » De tres grande discretion » Fu la dame qui volt sentir » Que son coer ne dagnoit mentir, » Et de bon avis avisée » Quant elle arresta sa visée » Et qu’elle estoit trop decéue » Et en grant fourfet eschéue, » Quant elle avoit donne congié » Celi, et de soi eslongié » Que si loyalment elle amoit ; » Dont pour ignorant s’en clamoit. » Et volentiers, s’elle peuist, » Retrait et rappellé l’euist. » Dame ; or pensés dont sus ce fait.
» Moult folie qui se fourfait. » Par ceste le monstre et ensengne, » Si vous pri, mettés ci ensengne ; » Car je sui tout segur et fis, » Autrui doctrine est grans proufis ; » Et regardés à vo servant » Qui vous a servi, je m’en vant, » À son pooir très loyalment. » Onques ne fist ignoramment » Chose que il euist à faire. » Encor, pour cremour de fourfaire » N’ose il ne venir ne aler » Ne à vous plainnement parler, » Se ce n’est ensi qu’en emblant. » Par l’emprise de Doulc-samblant, » L’autre hier au parler s’enhardi, » Mès tantos s’en racouardi, » Car vo vallet avant sallirent » Qui au tenchier pres l’assallirent » Et en fu si dur reboutés » Que tous jours les a puis doutés. » Se ne sont-il pas tant prisié, » Comment qu’il soient offrisié, » Richement paré et vesti, » Q’un damoisel tel que cesti, » Qui ne voelt que bien et honneur, » Jà l’aient trouvé sus le leur » Deuissent voloir nul hansage. » Il ne sont ne courtois ne sage » Quant ensi le voelent sourquerre.
» S’il voloit ses amis requerre » Et par la guerre aler avant, » Jà lor en metteroit devant » Des oultrageus et des despis, » De quoi il vaudroient bien pis » Encor fuissent-il plus grant mestre. » Mès nennil, car pas ne voelt estre » Rihotous, ne trop soursallis ; » Non, s’il n’estoit si assallis » Que force le fesist deffendre ; » Mès il se lairoit ançois fendre » Un grant cren, qu’il li avenist » Ne que tencier le convenist, » Tant est-il paciens et douls, » Humbles à toutes et à tous ; » Onques on n’i vit mesprison. » En toutes places le prison, » Et est tenus en grant chierté » Pour sa grant debonnaireté. » Las ! et point vous n’i prendés garde, » Mès consentés trop bien qu’il arde » Et bruisse en flame et en pouarre ; » Se le fault-il d’iloec secourre ; » Car comment qu’il ne soit point ci, » Toutes et tous crions merci » Pour li, et vous certefions » Que c’est voir aujourd’ui li homs » Qui plus vous airame et mieulz vous prise. » Se seroit la chose mal prise » S’il ne li estoit remeri.
» Trop sont de vous, dame, enchieri » Les trois vallés par leur gengler, » Car s’il les devoient embler » Les bourdes de quoi il vous cenglent, » Tant en dient et tant en genglent » Qu’il vous mettent en tel espoir » Qui onques ne fu, je l’espoir. » De quoi ce n’est mies nos grés » Que si legierement les crés ; » Car vis nous est que nous faisons » Mieuls à croire en toutes saisons » Qu’il ne font jà, aient los tel » D’estre bien venus à l’ostel ; » Car nous ne volons que lièce » Joie, esbatemens et jonèce, » À point prendre et à point layer, » Le temps et le monde payer » Ensi que la saisons le donne » Et que nature en vous l’ordonne » Qui estes jone, lie et friche » De membres et de santé riche, » Et bien taillié de savoir » Que c’est d’amourettes avoir » Tels que cilz est dont nous parlons. » Et s’il samble que nous valons » Que vous nous en doyés oïr, » Si nous en voeilliés resjoïr » Et li faites en avant chiere » Qui ne soit escarse ne chiere, » Quel gré que les vallés en aient
» Qui trop sans raison s’en mespaient ; » Car s’un petit apris l’avoient, » Et bien justement il savoient » Qu’il voelt, qu’il demande et qu’il quiert, » Et quel chose à avoir requiert, » Il le lairoïent sans regart » Parler à vous, se Diex me gart. » Si y deveriés conseil mettre, » Et donner ançois ou prommettre » Dou vo qu’à son acord ne fuissent ; » Car bien saciés que, s’il le nuisent » D’un lés, aussi font il vous voir. » Quant vodrés vous le temps avoir » Se maintenant vous ne l’avés. » Par vous meismes vous savés, » Il ne vous en fault point aprendre, » Que vous estes en point dou prendre » Esbanois, joies et depors, » Tous deduis de coer et de corps. » Trop povés perdre al atargier, » Car si poriés le temps cargier » D’ans, de sepmaines et de jours, » Que durs vous seroit li sejours » Et que n’i poriés revenir. » Si ques laissiés nous convenir ; » Créés nous, et amés celi » Où on ne vit onques en li » En dis, en fais ne en pourchas, » Que parfette honneur en tous cas, » Et donnés congié de haulte heure
» Ces vallés, car cascuns demeure » Avec vous oultre no voloir. » Il vous feront encor doloir, » Tant vous en voeil-je bien prommettre, » Quant remede n’i porés mettre. » Dist Franchise : « Par saint Remi ! » Il y a plus d’an et demi » Que je li ai ensi monstré, » Mès cil vallet sont si oultré » En sen amour et en sa grasce » Que pour voir ou l’en hode et lasse, » Et en est son coer tous ireus » Quant on parolle riens contre euls. » S’ont il ores de tel afaire » Qu’on en doie grant compte faire. » Mès de quoi poeent il servir, » Ne les grans gages desservir » Qu’il ont aussi, ne les bienfais, » Quant cascuns est tels et si fais » Qu’il héent ceuls qui son bien voelent. » Mès s’il sont tel, estre le soelent, » Leur nature ne poet mentir, » Il ne s’en scevent repentir. » Riens ne valent au tout prisier. » On ne poet le villain brisier » Sa nature, bien dire l’os ; » Tout-dis refuit le leu au bos. » Encor y a, dont plus m’anoie ; » Car ossi de coer s’esbanoie, » Soit en estant ou en genous
» Avec euls qu’elle fait o nous, » Et si ne l’en poet on à dire. » Dist Desirs : « J’en sui si plains d’ire » Que droit sur l’ain de marvoyer ; » Se le nous fault il ravoyer, » Quoique la chose voist tramblant. » Dont dist Desirs à Doulc-samblant : « Es-ce par vous, se Diex vous voie ! » Que no dame ensi se fourvoie ? » Et Doulc-samblant respont adonques : « Par moi, lasse ! je ne cesse onques » De li dire et ramentevoir » Qu’elle ne fait pas son devoir » De celi amer qui le sert, » Et qui si loyalment dessert » L’amour de li oultre l’ensengne ; » Je le vous remoustre et ensengne ; » Et li pri qu’elle m’en descoupe. » Se ce n’est ma cause et ma coupe, » Dame, dame, voeilliés le dire. » Et ma dame prist lors à rire Qui longement s’en fu tenue Et moult sagement abstenue De leurs parolles retrencier. « Or est heure de commencier, Dist-elle, « et que ce soit vos grés. » Pour très discretes et discrés » Vous tienc toutes et tous aussi, » Et croi assés qu’il soit ensi » De celi dont parlé m’avés,
» Car ses conditions sçavés, » Queles eles sont et con fettes ; » Et se Diex m’ayt ! vous en fettes » Grandement à recommender, » Quant, sans riens de li demander, » Bon los li portés et bon pris. » Je ne le blasme ne ne pris, » Ne mies n’apertient à mi ; » Ne pour servant ne pour ami » Je ne l’ai encor retenu ; » Ne nous ne sons là pas venu ; » Si voeil-je assès qu’il me souviegne, » De lui, et que tous biens li viengne » Ne jà ne m’en verés arrière. » Mès que je sois à sa proyère » Si legierement descendans, » Il n’avenroit en un cent d’ans. » Et aussi ce ne seroit point » Son proufit, gardés sus ce point, » Que je li donnasse de sault » L’amour de moi sans aultre assaut. » Jà nen auroit savour ne goust » S’il l’avoit à si petit coust ; » Plus y poroit mettre que prendre. » Or primes est il à aprendre, » Si n’a que faire qu’il se carge » De grant seing ne de pesant carge. » Et qui par amours amer voelt, » Si de ce acquitter se poet ; » Ces deux choses li fault avoir.
» Or devés-vous moult bien savoir » Qu’il n’est riens que grans soings ne brise. » Il n’est pas sages qui le prise » Ne qui le prent pour soi lasser, » Ens ou cas qu’il s’en puist passer. » Se ne li voeil-je pas brisier » Son pourpos, mes très bien prisier, » D’estre jolis et esbatans ; » Car jamès n’i vendra à tamps » Se de maintenant il n’i vient. » Et puis qu’amer il li convient » Et qu’il dist et vous met en voie » Que ces pensers je li envoie, » Je le voeil un peu resjoïr ; » Et, vous, voeilliés comment oïr. » Je me lairai de tant adire » Que d’esbatre parler et rire » Liement, sans li decevoir, » Le vodrai hui mès recevoir. » Mès que j’acorde ne ordonne » Qu’à mes trois vallés congié donne » Qui m’ont servi très loyalment, » Je ne le ferai nullement, » Car moult j’en seroie escarnie » Et de grant conseil desgarnie » S’il estoient en sus de mi. » Il me sont servant et ami » Moult gracieus et très propisce ; » Et bien affiert à leur offisce » Qu’entre euls aient la contenance
» Au revers de vostre ordenance. » Mès à leur maniere m’assens, » Car leur oultrages m’est grant sens, » Et tout ce qu’il font bien lor siet. » Voirs est qu’il n’ont mies laissiet » Cesti ne venir ne aler, » Ne à toute heure à moi parler » Qu’il en a le voloir éu. » Et pour ce que je l’ai véu » Qu’il s’en est sagement souffers, » Et très benignement offers, » Et de grant coer, en mon servisce, » Sans penser ne fraude ne visce, » C’est bien raisons qu’il m’en sonviegne » Et qu’aucuns guerredons l’en viengne. » Desir, qui son advocat estes » En tous cas courtois et honnestes » Par devers lui vous en irés, » Et de par moi vous li dirés » Qu’il viengne jusqu’à ci sans doubte, » Et que les vallès qu’il redoubte » Il les trouvera soir et main » Plus agréable et mieuls à main » Qu’il n’aient esté ci-devant. » Mès je ne voeil pas qu’il s’en vant » Par nulle oultrageuse parolle. » Et Desir reprent la parolle Et dist : « Dame, par saint François ! » Il se lairoit occire ançois » Qu’il mesist jà hors de sa bouche
» Chose qui à vantise touche. » Ensi Desir lies et joious À moi qui estoie anoious De ce qu’il demoroit jà tant, Et qui me tenoie en estant Enfremés dedens le buisson, Tout ensi qu’en une prison, Est revenus apertement. Encor puis son departement Sus l’estat dont peu me casti Avoie un virelay basti, Lequel vous orés sans attente S’en responderés vostre entente.
Or n’est-il si grant douçour Que de penser sans sejour À sa douce dame gaie. J’ai ce penser qui me paie Ensi qu’il doit, nuit et jour ;
Je vous voeil dire comment : Premierement Je ne cesse nullement Que de penser À ma dame entirement Et liement. Cilz pensers me vient souvent Amonnester
En remirant sa coulour Son bien, son sens, sa valour. Dont c’est bien raisons que j’aie Ou coer l’amourouse plaie Quant tel saintuaire aour. Or n’est il etc.
Et ce me sont grandement Esbatement, Et me font legierement Le temps passer ; Car quant je voi en present Son doulc corps gent, Je ne puis de ce présent Mes yeus oster.
C’est mon bien, c’est mon retour, C’est ma souverainne amour, C’est le desir qui m’esgaie ; Et s’est la fortune vraie Qui me fait tendre à honnour. Or n’est-il, etc.
Desir me dist de branche en branche, Car bien en ot la ramembrance, La besongne, ensi qu’elle va. À très bonne heure il arriva Quant il vint en mon purgatore, Car il me rendi grant victore De la flame et del ardent fu Qui entours moi ou buisson fu. D’illoec se part, que plus n’atarge ;
Mès il me prent et si m’encarge, Et tout en solaçant m’aporte, Là où ma dame se deporte Ensi que le requiert li jus. Et quant entre elles me mist jus, Je fui sachiés et detirés ; Mès je m’en fuisse enuis irés, Car de tout ce que je véoie De coer et liement rioie. Puisse-di au Roy-qui-ne-ment Juames nous moult longuement. Entre les jus et les solas, Dont je ne seroie jà las Dou dire et dou ramentevoir, Car je sçai bien, et tout de voir, Que les recors moult en agréent Aux amans, car moult les recréent, Et lor remoet et renouvelle Pensée joiouse et nouvelle, Selonc l’aventure qu’il sentent Dou temps passé où il s’assentent, Et les enflame et encorage ; Je qui avoïe mon corage Mis et tourné, et n’entendoit Fors à une, ne ne tendoit, C’estoit que le loisir véisse, Et aussi je m’en pourvéisse De parler à ma droite dame Pour qui amours le coer m’entame ; Tant arrestai en ce sejour Que ma pensée vint à jour
Et que je vi heure et chevance. Adonques au parler m’avance Et di : « Dame, pour Dieu merci ! » Vostre amour m’a mis jusqu’à ci » En mainte imagination, » Mès n’ayés indignation » Sus moi. Se vo vallet m’ont dit, » Refus, Dangier et Escondit » Pluisours parlers contrarious, » Se j’ai esté vers eulz irous, » Espoir plus qu’il n’aperceuis, » Mès il n’est nuls qui soustenist, » S’il navoit trop grant attemprance, » Non qui portast tele souffrance » Que j’ai porté, Dame, pour voir » Sans li aucunement mouvoir. » Il m’ont esté grand ennemi, » Hélas ! il ne l’ont pas en mi » Trouvé qu’il me soient si fet, » Car mes parolles et mi fet, » Se dire le puis sans vantise, » Mès qu’il amassent ma hantise, » Sont tout prest en leur ordenance. » Mès de trop simple contenance, » Trop ignorant et peu hardi, » Cremetous et acouardi, » M’ont il esprouvé et véu. » Si ai-je voir tout-dis éu, » Quoiqu’il m’aient fait moult doloir, » Très grant corage et bon voloir
» De vous servir par bonne entente. » Or me moet Desirs et me tempte » Que je vous remonstre et vous die » Une part de ma maladie. » Merci vous pri à jointes mains » Que vos frans coers me soit humains. » En vos douls regars me soloie » Consoler, ne mieuls ne voloie » Que la présence et le regart. » Et maintenant, se Diex me gart ! » Il me murdrissent et occisent ; » Car ardant fu ou coer m’atisent. » Si les voi-je très volontiers ; » Et m’est au véoir grans dentiers ; » Et si les crienc, bien est tele heure, » Car par euls je boi et saveure » La flamme de ce fu ardant, » En eulz volentiers regardant. » De quoi assés je m’esmerveil, » Quant en ces pensers je m’esveil, » Dont tels fus poet venir ne nestre. » Car je voeil vostre servant estre » Obéissans à tout vo gré, » De coer humle, vrai et secré, » Sans jamès partir ne mouvoir. » Certes, dame, je di tout voir ; » Non que je taille ne devis » Riensnée sus vostre devis ; » Car vous povés, sans rien fourfaire, » De moi tout vostre bon gré faire,
» Mès j’ai en vous tant de fiance, » Et en la très douce alliance » D’amours, qui les loyaus coers voit » Et qui de grasce les pourvoit, » Que vous metterés temprement » En ma doulour attemprement. » Dame, si j’ose dire ou puis » Comment il m’a esté depuis » Que premièrement avisai » Vostre gent corps, bien avisai » Dou dire et dou ramentevoir. » Et quoique j’en die le voir » Et qu’au recorder je m’assens, » Les biens de vous et les grans sens » M’ont conquesté plain et entire. » Mès tant qu’au fait de mon martyre » Que j’ai enduré et souffert » Et les pensées m’ont offert » Pour vostre amour, qui si me lime, » Je n’en diroie la centime ; » Car ce mal est jà si espars » De tous lès et de toutes pars, » Et si fort en sui abuvrés » Que, se temprement n’i ouvrés » Vous verés bien que ce sera. » Mes jamès il ne cessera » Jusqu’à tant que de votre bouche » Qui est si plaisans et si douce » Aucuns courtois parlers saudront, » Et lors ma dolour assaudront.
» Et le desconfiront de sault. » Chiere dame, se Diex me sault, » Qui prie il est en grant merci. » Toutes fois je vous remerci » Quant ores me dagniés oïr ; » Et moult me povés resjoïr » Par mettre un seul parler avant : » Je te retienc pour mon servant ! » Dame, voeilliés le dire ensi » Et vous me verés sans nul si » Gai, joli et enventureus » Et me tendrés tres éureus » Et tout conquesté de vo droit. » Et ma dame qui ne vodroit, Ce m’est vis, selonc mon afaire, Que toutes choses à point faire, Me respondi ; tout en apert : « Fols est qui sert, que son temps pert ; » Mès service fait loyalment » À personne d’entendement » Ne fu onques mors ne peris » Qu’en la fin ne soit remeris. » Nos parolles atant faillirent, Car les vallès avant sallirent, Refus, Escondis et Dangier Qui me fisent mon sens changier. Sitos que je les voi venant Bien perçoi par leur convenant Qu’il se tiennent pour decéu Dou grant loisir que j’ai éu
De parler à ma droite dame. Encontre euls n’alai pas, par m’ame ! Pour demander : « Que querés-vous ? » Ançois fis le simple et le douls Et cline mes yeus contre terre. Par ensi n’i ot point de guerre. Haro ! en doi je estre blasmés, Se de tels vassauls enflamés Et appareilliés de tencier Sai les parolles retrencier Par euls a parler doucement ? Depuis ne remest longement Que Pités, Franchise et Maniere Qui reconfortent ma banière, Plaisance, Jonece et Desir Prisent entreuls un garant loisir Que de solacier et d’esbatre. Ma dame ne lor volt debatre, Mès s’acorda à leur bon gré. Et droitement en un vert pré, En l’ombre d’un vert arbrissiel Tout joindant un joli ruissiel Où l’aigue couroit rade et vive Qui d’une fontainne y arrive Fu li esbanois ordenés. Là estoïe moult adonnés À moi déduire et solacier ; Car ma dame a tous solas chier Et li viennent à grant revel. Qui savoit là riens de nouvel
Pas ne l’en convenoit proyer, Ains le disoit sans detryer ; Bien estoit oys et véus. Jonece, qui est pourvéus Tout dis que de faire et de dire Choses pour solacier et rire, Mist là parolles en avant. Et dist : « J’ai véu, je m’en vent, » Que jone cent, telz que nous sons, » Et qui par bien le temps passons, » S’esbatoïent au souhedier ; » Je vous pri, voeilliés nous aidier » À faire et ordener souhès, » Et ce soit vos gous et vos hès. » Et cils qui bien s’i aidera, » Ou celle, et mieuls souhaidera, » Un vert chapelet bel et gent » Où il n’aura or ne argent, » Mès de flourettes fais sera, » Sus son chief on li assera. » Tout s’acordent à son devis. Et Jonece, qui est de vis Beauls et douls, et de simple afaire Va errant un chapelet faire De flourettes bel et joli, Et dist : « Pour l’amour de celi » Que présentement vous véés » De souhedier vous pourvéés. » Là fumes nous en un detri, Sans avoir tençon ne estri
À savoir qui doit commencier, Ne nuls ne s’en voet avancier. Là fu à la busquette fret Ordonnéement et attret ; Et là le gagna de son droit Plaisance, qui pas n’en vodroit Pour nulle rien estre escusée, Car elle est assés bien usée De souhedier. Si dist ensi, Par langage très agensi.
Je souhede qu’il fust toutdis estés Beaus et jolis, et li airs attemprés, Clers et seris, gracious et soués, Et qu’on véist, par vregiers et par prés Roses et lys et flourettes assés, Et qu’on euist en partie ses grés De ce qui est pure necessités. Secondement : Cascun amant fu loyal et secrés, Obeissans, percevans et discrés, Et de parler si bien acoustumés Que de tous fust prisiés et honnourés, Et de sa dame entirement amés, Et à la fois liement escoutés. Et dame aussi, c’est bien ma volentés, Certainement Euist en li un si bon sentement
Si grant avis et tel entendement Qu’elle peuist cognoistre clerement Le vrai amant, qui prie loyalment, Et à celi donnast entirement Son coer, s’amour, sans nul departement. Et cel estat pour l’amourouse gent Fust ordenés, Et se tenist tous jours en un moment. Encor avant je vous dirai comment En bon deduit, en grant esbatement, On ne parlast jamais d’or ne d’argent Mès on euist tantost presentement Ce c’on vodroit à son commandement, Et cascuns fust en demandant briefment Bien avisés.
Lors que Plaisance ot souhedié, Afin que mieulz soient aidié Leur souhet et mis en recort, Il orent entre euls un acort Qu’on les escrise et les registre. Lors me delivrent le registre Encre et papier, ce me fu vis. Puis mis mon sens et mon avis À l’escrire et au registrer. Adont leur oy reitrer L’ordenance de leurs souhès. C’estoit grans biens, et un douls hès, Douls oïr, véoir et entendre. Et là fu requis, sans attendre,
Desirs que son souhet il die. Et cils qui peu y estudie, Car il fut assés bien sentaus, Respondi : « Certes il est tamps ! » Lors souheda de coer parfet, Et je l’escrisi tout à fet.
Je souhede toutdis joie et liece, Et que soussis nul vrai amant ne blece, Ne jà ne soit riens qui leur grasce empece, Ne il ne soit chastiaus ne forterece Où mesdisans puist avoir son adrece, Envie soit morte et mise en tristrece, Et bonne amour en son estant se drece Pour resjoïr Les jolis coers qui vivent en noblece, Et cil entre eulz aient sens et proece Et bien de quoi faire honneur et larghece, Et se ne soit estas qui les courece Ne qui les puist amener en foiblece Ne savourer les dangiers de viellece, Mès tout adiés aient force et jonece, Et grant desir De toute honnour conquerre et poursievir, Et volontes de leurs dames servir, Parfettement honnourer et cremir, Et à tous fais amourous obéir, Vertus amer et tous visces haïr, Et loyauté tout adiés maintenir ;
Ne pour refus qui fait souvent sentir Mainte destrece On ne se puist tourbler ne afoiblir, Et tous jours vivre en joie sans morir. Et si trestos qu’on die : je desir À avoir ce par souhet, sans fallir Presentement on le voie venir À son commant tout prest et tout entir ; Ne entre nous on ne puist ja veir Nulle rudece.
Bien fu qui reprist la parolle Humilités, qui bel parolle ; Car elle en fu toute ensegnie, Et s’en vient de droite lignie À parler bel et doucement. Se dist sans mettre y longuement Un souhet lequel j’escrisi ; Moult me plot quant je le lisi.
Je souhede d’estre lie et leghiere, Esbanians, friche gaie et entiere, En tous deduis gracieuse et mesniere, Au bel parler aussi très coustumiere, Au bien danser avoir grasce et maniere, De tous depors estre nommée ouvriere, Et que jamès je ne véisse en chiere Nul mesdisant ;
Car il n’est griés que leur langue ne fiere. Pluisours fois m’ont fait clore la minière De tous solas, dont je sui trezoriere. Et mon ami refuse sa proyere Et estre à lui orgillousete et fiere. Pour ce les voeil mettre de moi arriere. Pleuist à Dieu quil fuissent tout en biere Sans remanant, Ou telement converti en avant Qui fuissent plus dou fu d’amours ardant, Et embrase, et fout en bien faisant, Que ne sont cil qui vivent maintenant En cel estat amoureus et plaisant. Si en seroit exaucie de tant La douce vie ou leur lange s’espant La mal parliere. Et quanqu’il ont des gengles en parlant Fuissent mottet bien ordonné en chant. À eulz oïr y auroit presse grant. Et que tout-dis, sans mouvoir tant ne quant, Fors en solas usissiens no vivant ; Et tous souhès euissent vrai amant À leur plaisir tout-dis en accroissant Joie pleniere.
Jonece qui fu beaus et douls, Amés de toutes et de tous, Tant pour ses bons parlers savoir Que peur ce qu’il se scet avoir Gentement et de maintien friche,
Un abit portoit noble et riche Dent il estoit le mieulz prisiés. À moi dist : « Amis, escrisiés » Mon souhet, car je vous en pri. » Et je, qui pour riens el ne fri, Que d’oïr telz solas sans fiâiille Li escris, ensi qu’il le baille.
Je souhede que je soie si fés En tous estas, en maintiens et en fés Que par raison doit estre uns amans vrés, Très envoisiés, lies, amourous et gés, Et tant avoir en bons deniers tous sés Que pour payer despens et cous et frès Que je poroie avoir acquis et fès, Et que chevance En nul pays ne me fausist jamès ; Et de mon corps fuisse ossi armerès Et ossi preus, pour estre plus parfés, Com jadis fu Hector ou Acillès ; Et grasce avoir à Dieu com ot Moysès, Et acomplis veisse tous souhès Tels que feroie ; et se fust bonne pes Par toute France Et en tous lieus où ferme est no créance ; Et que cascuns bacelers qui s’avance, Ou qui en a volonté et plaisance, Fust avec moi et en ma gouvrenance
En terre sainte où Dieus reçut souffrance La large au col et ens ou poing la lance, Pour remonstrer no force et no puissance Aux coers malvès. Et jusqu’en fin bonne persevérance, Victoire et gloire et joie et souffissance ; Et ma dame euist la cognoissance Dou grant desir qui pour s’amour me lance, Et me donnast confort et espérance D’estre escoutés selonc ma penitance ; Et se tenist ferme ceste ordenance À tous jours mès.
Endementroes que j’escrisoie Ce souhet, forment le prisoie ; Et me sambloit au voir entendre Que cils a bon voloir de tendre À toute honnour qui fait l’avoit. Maniere qui moult bien savoit Qu’elle ne poet estre escusée, S est moult doucement acquittée D’un souhet dire tout ensi Par langage com ve-le-ci.
Parfette amours qui onques ne se part Des loyaus coers, car elle y claimme part Et de ses biens largement lor depart, Presentement m’esmoet, Diex y ait part !
Que je souhede, et je souhede à part, Que tous les biens qu’elle donne et depart Soient à nous desployé et espart, Si que tous plains. Cascune en soit et cascuns tempre et tart ; J’aie le corps jone, friche et gaillart, Très amoureus et plaisant en regart, Et que le bon et le bel que Diex gart Que j’ai amé et aimme sans fauls art, Sente que c’est parfettement dou dart Dont bonne amour les siens enflame et art. À tout le mains S’atainte en sui il en puist estre attains ; Et nompourquant de lui pas ne me plains, Car je cognoi et voi par ses complains Que cils assaus li est assés proçains Et qu’il en est environnés et chains, Car il ne s’est pas jusques à ci fains De moi proyer ; et pour ce voir je fains Sans nul depart ; Et oultre plus en os quant je remains En bon pourpos, afin que je ramains Toute raison que je n’en vaille mains, Mon afaire soit pitous et humains, Et aie assés de quoi entre les mains Pour donner à tamaintes et tamains. Tout bon éur soit mon cousin germains Sans fol regart.
Pités ne fu pas esbabie
Car sans ce que nuls li aye Ne nulle aussi, c’est bien m’entente, Fors Amours qui le moet et tempte, Souheda un souhet moult bel. Ne sçai s’elle aura le chapiel ; Mès le souhet je registrai Où les aultres registre ai.
Je souhede qu’il fust tous jours ensi Que dame euist de son servant merci, Et avec ce le sens si grant en li Que de cognoistre le vrai et le garni, Le pourvéu, rameureus, le joli, Et le peuist veoir ou coer parmi, Par quoi le dou dou gracious otri Ne fust bailliés Fors à celui qui l’auroit desservi, Et les malvais fuissent si asservi Que de tous liens debouté et bani Ou par raison vivent li resjoï ; Et se peuïsse avoir si gai ami Que je sceuisse et véisse de fi Nulle n’euist le pareil dessus mi, Par quoi plus liés En fust mon coer et le plus renvoisiés, Et mon ami fust si bien conseilliés Si gracious et si appareilliés À toutes gens qu’on me desist getiés
Comment cilz est courtois et esvilliés, Et doucement et bien enlangagiés, Dessus tous est ydones et tailliés Sans nul detri Que en priant soit pris et recoeilliés, Reconfortés, resjoïs et aidiés. Vive tel coer qui est acompagniés De toute honneur, pourvéus et aisiés ; Cascune dame où tout bien est fichiés Dont le coer est en bonne amour lyé. L’euist tout tel non aultre, ce saciés, Tel l’ay l’ami.
Sitos que Pités ot parlé, On n’euist gaires lonc alé Que Doulc-Samblant, un siens germains, Qui moult fu courtois et humains, Jetta en place un beau souhet, C’est bien raisons qu’on l’oc et ait, Car je l’escrisi ; je m’en vaut Apres ceuls qui sont ci devant.
Je souhede joie paix et repos, L’esbatement des plains champs et des bos, Cours de levriers et des oiseaus beaus vols, Et à véoir jardins vreghiers et clos Bien ordonnés et rieuléement clos, Arbres et fruis, tant meniers que gros,
Fuissent dedens grant quantité enclos, Pour solacier, Cardeneruels, merles et rosegnols Et tous oiseauls amourous et mignos, Et tous les jours en oïsse les mos. Encor vodroi-je ou vregié dou parclos Arbres et flours naissans de leurs estos De tous regars et de divers compos Ma dame aussi qu’on poet de tous bons los Agracyer Pour li et moi ensamble esbanoyer En toute honnour. Là ne fault riens cuidier Parlans d’amours et dou joli mestier Et tous nos bons avoir et souhedier. Nulle ne nuls, ne refus ne dangier, Ne mesdisant qui font à ressongnier Ne peuissent tourbler ne empecier Nostre pourpos. En tel estat non pas un an entier Mès jusqu’à dont que Diex, pour nous jugier, Vodra ça-jus ses signes envoyer, Peuissons nous ensi solacyer, En l’éage que nous aurons plus chier. Se j’ai bien dit plus requérir n’en quier, Mès en esté tout-dis sans point divier Fust le temps nos.
Or voi assés qui me constrainst ; Car com plus gelle et plus destraint Aussi plus viennent en avant
Les darrains passent ceuls devant. Haro : que di ? je me reprens. En parlant un peu me mesprens. Pas ne sui juges de la cause ; Ce n’est pas drois que je le cause ; Si men tairai, par saint François ! Car vraiement il faut ançois Que le chapelet soit donnés Q’uns vrais juges soit ordonnés Qui en rendera la sentensce. Là ni aura estri ne tensce ; Je croi qu’il seront bien d’acort. Cestui souhait mis en recort Et registrai ensi qu’il doit. Franchise qui el n’attendoit Fors tant que elle fust prye Pour souhedier, on li escrie En disant : « Damoiselle douce » Il vous convient ouvrir la bouche » Et payer ce que vous devés : » Elle respont : « Pas ne me vés » Arrière que je ne le face » Mon souhet, mettés-le en escrit. » Lors l’ai incontinent escrit ; Mot à mot et bien rassamblé. En escrisant m’a beaus samblé.
Je souhede joie et paix en tous tamps,
Liece en coer et bien estre esbatans, Sus toutes riens bien dansans et chantant, Friche de corps amoureuse et sacans, Bien avisée et sagement parlans, Chevance avoir et seignouries grans. Destriers, coursiers et palefrois amblans, Et compagnie Lie et joiouse ; et se fust mes commans Tos accomplis par villes et par champs, L’estat d’amours aussi je recommans, Et vodroie qu’il ne fust nuls amans Qui loyalment ne fust toutdis servans Dame et amours, et très obéissans, Et avec euls fuïsse persevrans En l’éage de quinze ou de seze ans, Plus n’en voeil mie ; Et tout-dis fust honnour et courtoisie Et unité entre amant et amie, Hardiement un peu de jalousie Euist son cours en l’amourouse vie, Car cel estat, quoi qu’on le contredie, L’avance moult, exauce et monteplie. Pour ce le voeil, car il est à le fie Trop bien séans ; Et cilz aussi qui de m’amour me prie Fust si garnis de grant bacellerie Que son bon los et sa chevalerie Par tout le monde euist grasce et prisie, Et nettement fuisse tout-dis servie De jone gent et de friche mesnie
Nulle ne nuls n’euist sus moi envie, Villains ne frans.
Apres ces souhès fais et dis, Desir qui me semont tout-dis Et me requiert que je m’avance Et deffent que point ne me vance, Me prie q’un souhet là face ; Et je le regarde en la face Et li di : « Compains et amis, » Vous m’avés o ma dame mis » Dont grandement vous remerci ; » Mès je vous pri, pour Dieu merci ! » Que vous ne mettés ce avant ; » Car pas n’affiert à un servant » Tels que je sui et que voeil estre » Que je face droit ci le mestre. » Jà poroie tout en gabois » Dire tel chose en ce beau bois » Dont je seroie à tous jours mès » Reprociés, je le vous prommès. » Souffire doit, bien le savés, » Ce que fait et dit en avés ; » Ils sont mis devers moi en garde. » Desirs se taist ; si me regarde Et jette ailleurs tout son avis Droit sus ma dame, ce m’est vis ; Et de faire un souhet l’accuse. Mès elle bellement s’escuse, Et tant dist qu’il n’i a celi
Ne celle qui ne soit de li Très bien contens de sa parolle. Et adont Jonece parolle Et demande : « Qu’en devons faire ? » Jà savés vous par quel afaire » Il furent premiers commencié. » Nous avons enconvenencié, » Celle ou cils qui mieulz parleroit » Le chapelet par droit aroit. » Dont, nous convient eslire un juge » Qui dou chapelet donner juge, » Car tant qu’à moi, pas n’en sui sages ; » Et se n’est pas uns beaus usages » Que cilz méisme qui devise » Soit jugéour de la devise. » Or nous fault entre nous savoir » Où nous en porons un avoir. » Et Desirs s’est lors tres avant Et dist : « J’en sçai un, je m’en vant ; » Qui est sages et bien apris, » Plains d’onnour, de los et de pris. » — « Et qui est cils ? » on li demande. Il respondi à la demande : « C’est cilz qui vault, il n’est pas doubte, » Qu’on l’aime et prise et serve et doubte ; » Le dieu d’Amours ! Or l’ai nommé, » Et non mie si renommé » Que je sui bien tenus dou faire. » Mès pour nostre esbanoi parfaire » Et nos souhès mettre à bon chief
» Je le vous monstre de rechief, » Entroes que nous sommes ensamble. » Se le prendés, se bon vous samble ; » Encor vault il mieulz qu’il nous voie, » Ens ou cas qu’il nous est en voie, » Que nul aultre, mès qu’il souffisse ; » Car nous sommes tout d’un offisce. » Tres volontiers il nous vera ; » Et saciés qu’il nous pourvera » De jugement bon et joli. » Ni aura celle ne celi » Qui au partir ne s’en contente. » Tout s’acordent à ceste entente Et disent : « Ensi le ferons. » Au dieu d’Amours nous offerons » Tous nos souhès, au dire voir, » Car cognoissance en doit avoir. » Et quant ce dire leur oy, Le corage m’en resjoy Pour ce qu’en ce voiage iroie, Car grandement je desiroie À véoir et cognoistre aussi Le Dieu d’Amours qu’on prise si ; Quels homs c’est, ne de quel eage. En cheminant en ce voiage, En paix, en joie et en revel, En chantant un motet nouvel Qu’on m’avoit envoyé de Rains, Premiers n’estoie ne darrains, Mès en mi lieu par grant solas
Parés d’uns noes solers à las, Ensi qu’amant vont à la veille. On me boute, adont je mesveille.
Homs qui s’esveille en tels pensées Qui ci ont esté recensées On ne s’en voist esmervillant S’il s’esmerveille en esvillant. Pour moi le di, c’est bien raisons ; Car pas n’adonnoit la saisons Qui estoit yvrenouse et froide ; Et li airs qui le temps refroide Que j’euisse lors nul revel. Mès ce que je voi de nouvel Et que g’i recognois et sens, Tant m’a Diex envoyé de sens En reconfortant la merveille Dont en veillant je m’esmerveille Di et dirai, où que je soie, Que c’est pour ce que je pensoie À ma dame, sans nul sejour. Or fault ou de nuit ou de jour Soit en dormant ou en veillant, On ne sen voist esmerveillant, Que les pensées à chief traient Et que leur cours par nature aient. Et ce qui en veillant habonde En dormant volontiers redonde. Ensi, ce vous ai-je en convent, Aviennent les songes souvent
Les grans merveilles invisibles Qui samblent en dormant visibles. Et lors comme on est esvillié, Quoi qu’on y aie travillié, De tout ce qui est avenu On ne scet que c’est devenu, Se demeurent les visions, Voires se bien y visions Ens ou mémoire dou veillant Sitos qu’il se va esveillant Aucunes fois, non pas tout-dis ; Mès noient je ne m’escondis, Ne je ne puis ne ne poroie, Ne faire aussi je ne vodroie Que quant je me fui esvilliés, Et une espasse ermervilliés Que je n’euisse en droit de mi Plain memoire, sans nul demi, De mon songe tel et si fait Qu’en dormant je l’avoie fait. Assés legièrement m’acorde À ce que par moi le recorde, Et quant je l’ai bien recordé Riens n’i perçoi par le corps dé Qui bien à recorder ne face, Car g’i voi en première face Ce qui forment me resjoïst Et que mon coer moult conjoïst. Encores fui-je adont si fols, Si m’ayent Diex et Sains Pols !
Que je tastai à mon grenon À sçavoir s’il estoit ou non Mués. Mès je senti pour voir Qu’il ne s’estoit dagniés mouvoir, Fors tant qu’il fu passés avant Sis heures puis la nuit devant. Et ce dont le plus m’esmerveil, En pensant, entroes que je veil C’est de ce qu’en ou buissoncel, En l’éage d’un jouvencel Fui de fu et de flame attains ; Si n’en sui-je mors ne estains. Mès adont il me fu avis, Par le songe où je fui ravis Sitos que Desirs o moi fu, Que j’estoie en flame et en fu De tous lès et de tous assens Et à present riens je n’en sens.
En ceste imagination Fis un peu de colation Contre ma vie et mon afaîre Et di : Je n’euisse que faire De penser à teles vuiseuses, Car ce sont painnes et nuiseuses Pour l’ame qui noient n’i pense, Et qui il fault en fin de cense Rendre compte de tous fourfais Que li corps aura dis et fais Qui n’est que cendre et pouriture ;
Et la bonne âme est nouriture De joie et de perfection, Et a tous jours affection Ensi que dient li auctour Que de tendre à son créatour ; Car si tretos que le corps peche, Sa gloire et son proufit empeche. Pour ce me vodrai retrencier Que d’acroire à un tel crencier Que pechiés est, qui tout poet perdre. Je ne mi doi ne voeil aherdre Et s’en moi se sont espani Aucun villain visee, pas n’i Voeil arrester, mès mettre y ces Et principalment pour yces Fourfaitures à coron traire. Humblement je me voeil retraire Vers la mere dou Roy celeste, Et li prie qu’elle voeille estre Pour moi advocate et moyenne À son fil, qui tout amoyenne Et qui est vrais fus habondans, Caritables et redondans Pour coers enflamer et esprendre, Et pour grasce à ce saint fu prendre. Et que mon coer en soit espris Viergne royal, j’ai or empris À ordonner présentement Un lay de nouvel sentement ; Et vous le voeilliés oïr, dame, Car je vous offre et corps et ame.
Flour d’onnour très souverainne En qui virginité maint Et parmaint, Euls tamaint Sont gari del ardant painne Que temptation amainne Par l’anemi qui nous chaint Et destraint Et constraint À toute heure et nous fourmainne ; Mès de tous biens est si plainne Qu’ens es sains cielz ne remaint Sainte ou saint Qui se faint De loer à longe alainne Ta vertu noble et hautainne Qui n’amendrist ne ne fraint, Mais estaint Et restraint Nostre adversité proçainne.
Et pour ce te doi De coer et de foi Honnourer loer et servir, Car cils ou je croi Descendi en toi Sans virginité amendrir. Saint Jehan au doi
Nous ensengne quoi Ton fil, qui pour nous volt morir, No nouvelle loi Confrema par soi Quant hom mortel volt devenir.
Anciennement, Par mainte gent Et justentent Selonc l’ancyen testament Estoit prophetisié et dit L’avenement Dou saint advent ; Et proprement, Par les signes dou firmament Véoient li saint homme escrit Tout clerement L’aliegement Dou dampnement Qu’Eve et Adam par le serpent Avoient fait et entredit. Dont purement, Divinement Et castement Conçûis viergne et dignement Le fil et dou saint esperit.
Edefye Et raemplie, Et ceste oevre auctorisie
Estoit un grant temps devant Apparant Demonstrée et prononcie Par Ysaye Et Jheremie, Par David et par Helye, Et par la vois dou criant En criant Ou desert fu averie La prophezie, Lorsque Marie Se dist ancelle et amie De Dieu, en li saluant. Fu errant Parolle en car convertie, Dont la lignie D’Adam perie Confremée et baptizie Est sauvée, parmi tant Qu’en créant Le glorious fruit de vie.
Qui desconfi L’ennemi, Quant en celi Descendi Qui nous rendi Et ouvri De tenebres joie et lumiere. Moult nous chieri ;
Et aussi Bien nous servi, Quant ensi Il se vesti Et offri À nostre humanité legiere. Homs nous perdi Et je di Que cils homs ci Acqueri, Quant mort souffri Et pendi En croix, nostre gloire hiretiere. Je sçai de fi Et affi Que puisse-di Tout par li Resurrexi Et issi, Hors dou saint monument de piere.
Par vertu noble et divine Lois juïse, or adevine Comment et par quel doctrine Cils qui le monde enlumine Couchiés on monument digne Ressuscita dou tombiel. On te dist et endoctrine Que Jhesucris, face encline, Moru en croix par hayne ;
Au tierc jour, à bonne estrine, Brisa d’enfer la saisine Et issi dou saint vaissiel. Bien en trouverent le signe La Magdelainne benigne Et la Cléophée fine, Et Salomé leur cousine. Qui bien no loy examine Riens n’i troeve que tout bel. Croi dont en la vertu trine, Un seul dieu qui tout afine, Et en la viergne royne, Et en sa sainte gesine, Et le salu imagine Dou saint Angel Gabriel ;
Si saras Et aras Grant douçour, Car en l’errour Que tu as, Cest uns estas Sans honnour. Que diras Quant veras Ton signour Au darrain jour ? Mas et las Tu trembleras De paour. Tu oras
En ce cas Que pluisour Aront sa mour À plains bras, Et tu iras En tristour. Là plorras, Gemiras Sans sejour En grant dolour, Ne poras Avoir un pas De retour.
Dont entroes Que bien tu te poes Et as loisir dou retourner, Si t’esmoes, Et ton coer promoes Au justement considerer Quelconquès Le vies ou li noés Testament le poet profiter, Se tu voels. Tu es ci a lués Pour toi perdre et pour toi sauver.
Met ton advis, Et soies fis Qu’il est enfers et Paradys,
Et que tous corps humains a ame. Peres et fils, Sains esperis En ces trois noms est un seul pris ; Et le fil conçut nostre dame. Dont se tu lis Tous nos escris ; C’est cils qui à Moise jadis Parla ens ou buisson sans flame. S’estoit il vis Qu’il fust espris. La viergne, ensi pense-y, Juis, Conçut le fil de Dieu sans blasme.
N’a oevre noble et secrée Très discrée, Acordée Et ordonnée De la sainte trinité Onques n’en fu violée Ne grevée ; Mès parée Et aournée Sa sainte virginité ; Et pour ce l’a très loée Honnourée Est nommée Et figurée À la racine jessé ; Car en li vint la rousé.
Des cieulz née Inspirée, En car fourmée Quant li angles dist : Ave.
C’est le buisson resplendissans Non amenrissans, Mès croissans Et edefians Tous biens par divine ordenance. Et son fils, ce dist sains Jehans, Est li fus plaisans, Non ardans Mès enluminans Tous coers qui en lui ont fiance. Qui descendi, jà fu li tamps, Entre ses enfans Inspirans Et euls alenans, Et lor donna plainne puissance De convertir, tous coers errans, Et les fist si grans Que parlans Et bien entendans Toutes langues sans variance.
Viergne, c’est chose certainne : Tout dis le bien faire vaint Et convaint Et rataint,
En la creature humainne, Le pechié qui le demainne ; Dont la sainte ame se plaint Et complaint. Mès no plaint Sont remis à voie sainne Par ton fil, qui nous ramainne La croix où on le vit taint Et destraint Et attaint De mort horrible et villainne. Or te pri, viergne purainne, Que se pechiés nous constraint Et nous taint, Que no claint Aient vois en ton demainne Là ou toute joie maint.